Daniel 6 (BALI)\n1Ida Sang Prabu Darius mapakayun jaga ngadegang gubernur satus kalih dasa diri buat ngenterang kaprabon idane makasami.\n2Sajawining punika, sang prabu taler nyelik Dane Daniel kasarengin antuk anak tios malih kalih diri mangda dados pangageng paragubernur miwah ngetangang sakancan kaperluan ida sang prabu.\n3Irika raris sinah mungguing Dane Daniel nyidayang ngamargiang tugas becikan ring parapangageng miwah gubernure sane tiosan. Santukan dane kalintang wicaksana, sang prabu raris mapakayun jaga ngadegang Dane Daniel dados pamrentah sakuub kaprabon idane.\n4Parapangageng sane tiosan kadi asapunika taler paragubernure raris ngrerehin kiwangan Dane Daniel sajeroning ngetangang sakuub kaprabone, nanging nenten mrasidayang, santukan Dane Daniel anak sane andel pisan tur nenten naenin ngamargiang kiwangan wiadin malaksana tan jujur.\n5Dane sareng sami raris pada mabaos sapuniki: “Iraga tusing lakar nyidayang makatang pelihne Daniel, buat anggon nalih ia, sajabaning nganggon jalaran aji unduk agamannyane.”\n6Sasampune punika dane sareng sami raris tangkil ring Ida Sang Prabu Darius maduluran atur kadi asapuniki: “Oduh ratu sang prabu, mugi iratu dirga yusa.\n7Titiang sareng sami sane ngenterang kaprabon druene, inggih parapangageng, paragubernur, parabupati miwah prakangge sane tiosan sampun pada saigum mapinunas mangda iratu ngwedalang prentah sane keras tur tegas. Wedalangja prentah mangda sajeroning tigang dasa rahina, sakancan anake tan wenang mapinunas wiadin ngastawa ring sinalih tunggaling dewa wiadin manusa, sajabaning ring palungguh iratu. Asing-asing anak sane tempal ring prentahe punika patut kentungang ka guane sane bek madaging singa.\n8Sane mangkin rarisang palungguh iratu ngwedalang prentahe punika, tur rarisang tanda tanganin, mangda paindikane punika dados prentah sane tegas, inggih punika dados undang-undang wong Media miwah wong Persia sane tan dados ubah.”\n9Irika sang prabu tumuli nanda tanganin prentahe punika.\n10Rikala Dane Daniel uning mungguing prentah punika sampun katanda tanganin, dane raris budal. Ring kamar danene sane ring loteng, wenten jendela sane mabukak marep ka Yerusalem. Irika ring jendelane sane mabukak biasanipun dane sumungkem ring Ida Sang Hyang Widi Wasa ping tiga arahina.\n11Rikala meseh-meseh Dane Daniel uning mungguing dane ngastawa ring Ida Sang Hyang Widi Wasa,\n12dane sareng sami raris tangkil ring ajeng ida sang prabu buat nalih Dane Daniel. Dane sareng sami tumuli matur sapuniki: “Singgih ratu sang prabu, palungguh iratu sampun ngwedalang prentah mungguing sajeroning tigang dasa rahina sasampune prentahe punika katanda tanganin, asing-asing anak sane mapinunas ring satunggaling dewa wiadin jadma, sajabaning ring iratu, anake punika patut kentungang ka gua sane bek madaging singa.” Sang prabu tumuli ngandika sapuniki: “Beneh, ento prentah ane keras nah ento undang-undang wong Media muah wong Persia ane tusing dadi ubah.”\n13Dane sareng sami malih matur ring sang prabu, kadi asapuniki: “Daniel salah tunggal saking jadmane sane maselong saking Yehuda, nenten ngajiang palungguh iratu tur ipun tan sairing ring titah sane wedalang palungguh iratu. Ipun ngastawa ping tiga sajeroning arahina.”\n14Rikala sang prabu mireng indike punika, ida kalintang osek ring kayun tur ida raris ngrereh margi buat ngluputang Dane Daniel. Ida ngindayang mapakibeh kantos surup surya.\n15Tan asue, meseh-meseh Dane Daniel raris tangkil malih ring ida sang prabu maduluran atur sapuniki: “Duh ratu sang prabu, palungguh iratu wikan mungguing manut undang-undang wong Media miwah wong Persiane, tan wenten prentah sane kawedalang antuk sang prabu sane dados kubah.”\n16Duaning punika, sang prabu raris mrentahang mangda Dane Daniel kejuk tur kapulang ka guane sane bek madaging singa. Sang prabu ngandika ring Dane Daniel sapuniki: “Dumadak Widin pamane ane sungsung paman saha satia lakar ngluputang paman.”\n17Bungut bangbange punika katutup antuk batu, tur sang prabu ngecap batune punika antuk cap kaprabon idane ngraga miwah antuk cap parasulinggih idane, mangda tan wenten anak sane mrasidayang ngluputang Dane Daniel.\n18Sasampun punika, sang prabu raris mantuk ka puri, tur ida nenten merem awengi mepek, samaliha ida nenten marayunan tur ida nenten ngarsayang panglipur.\n19Palimunan pisan ida sang prabu raris matangi tur gegison lunga ka guane punika.\n20Sarauhe ring guane punika, ida raris majeritan maduluran resres sapuniki: “Daniel, parekan Ida Sang Hyang Widi Wasa ane jumeneng langgeng, apake Widi ane sungsung paman saking satia ento nyidayang ngluputang paman uli singa-singane ento?”\n21Dane Daniel tumuli matur kadi asapuniki: “Mugi palungguh iratu dirga yusa.\n22Ida Sang Hyang Widi Wasa sampun ngutus malaekat Idane buat nyamok bungut singa-singane punika, kantos ipun nenten pisan mencanen titiang. Ida ngardi punika, duaning Ida wikan mungguing titiang tan paiwang tur titiang nenten iwang pamantuka ring iratu.”\n23Kalintang egar pakayunan ida sang prabu, tur ida raris nitahang mangda Dane Daniel kamedalang saking guane punika. Sang kapangandikayang raris ngamedalang Dane Daniel, tur ipun pada manggihin mungguing Dane Daniel nenten pisan bered angon akidik, duaning dane andel ring Ida Sang Hyang Widi Wasa.\n24Sasampun punika sang prabu raris nitahang mangda ngejuk anake sane nalih Dane Daniel makasami, tur ngentungang dane sasarengan ring rabi miwah oka-okan danene sareng sami ka guane sane bek madaging singa punika. Sadereng dane pada nganteg ring dasar guane, singa-singane sampun pada nyagrep dane tur makpak tulang-tulangnyane makasami.\n25Sasampune punika Ida Sang Prabu Darius raris ngirim surat ring rakyate saking sakancan bangsa, sorohan miwah basane ring satungkabing rat sane masuara asapuniki: “Suastiastu.\n26Gelahe mrentahang ka sakuub kaprabon gelahe apang asing-asing anak ngajiang Widin Daniele. Ida ento maraga Widi ane jumeneng langgeng tur Ida lakar nitah salawas-lawasne. Kaprabon Idane tusing lakar taen uug, tur kawisesan Idane lakar tusing taen rered.\n27Ida ngrahayuang tur ngluputang, tur Ida ngardi katawahan muah praciri di suarga muah di mrecapada. Ida ngrahayuang Daniel kanti ia tusing kamatiang baan singa-singane.”\n28Dane Daniel muponin gemuh landuh sapanyeneng Ida Sang Prabu Darius miwah sapanyeneng Ida Sang Prabu Kores wong Persiane punika.


Bilangan 6 (BALI)\n1Ida Sang Hyang Widi Wasa nitahang ring Dane Musa,\n2mangda dane ngrauhang ring bangsa Israele pidabdab sane ring sor puniki. Inggih punika asing-asing anak lanang wiadin istri sane masesangi jaga ngaturang dewek dados anak nasir ring ayun Ida Sang Hyang Widi Wasa,\n3ipun patut mabrata marep ring toya anggur miwah bir, ipun tan dados nginum inuman sane malakar antuk buah anggur, tur nenten dados nunas woh anggur wiadin kismis.\n4Sakantun ipun dados anak nasir, ipun nenten dados nunas sane kawitnyane saking woh anggur. Batun anggur wiadin kulitnyane taler nenten dados tunas ipun.\n5Sakantun ipune dados anak nasir, ipun nenten dados makuris wiadin macukur. Ipun kantun kasengker antuk sesanginipune, kantos puput masanipune ngaturang sikian ring Ida Sang Hyang Widi Wasa. Sajeroning masane punika, bok miwah jenggotipune patut kabanggayang tumbuh.\n6Bokipune punika makadados cihna mungguing ipun ngaturang sikian ring Ida Sang Hyang Widi Wasa. Punika awinane ipun nenten dados ngletehin dewek. Ipun nenten dados nganampekin sawa, yadiastu sawa punika sawan bapanipune, memenipune wiadin sawan nyamanipune.\n8Sakantun ipun dados anak nasir ipun dados anak sane kanehang pabuat Ida Sang Hyang Widi Wasa.\n9Yening satunggaling anak nasir keni leteh malantaran ipun wenten ring samping anak sane padem nadak, ipun patut nyantosang pitung rahina suenipun. Sasampune punika ipun patut nyukur bok miwah jenggotipune, wusan punika ipun kawastanin bresih manut sopacaraning agama.\n10Ring rahinane sane kaping kutus, ipun patut ngaturang paksi dara wiadin kukur kekalih ring sang pandita, ring gapuran Kemah Linggih Ida Sang Hyang Widi Wasa.\n11Paksi sane asiki patut katurang antuk sang pandita makadados aturan panyupat dosa, tur sane malih asiki makadados aturan maborbor buat ngicalang leteh anake sane sampun ngusud sawa punika. Ring rahinane punika ugi ipun patut ngawitin malih nyuciang bokipune,\n12tur ipun ngawitin malih sesanginnyane indik ngaturang dewek ring Ida Sang Hyang Widi Wasa. Kawentenanipune dados anak nasir sane sampun langkung punika nenten ketang malih, santukan bokipune sane sampun kasuciang punika sampun leteh. Ipun patut ngaturang panak biri-biri sane matuuh ataun, makadados panaur letehnyane.\n13Yening sesanginipune dados anak nasir sampun puput, ipun patut ngwentenang upacara. Ipun patut rauh ring gapuran Kemah Linggih Ida Sang Hyang Widi Wasa,\n14tur ngaturang wewalungan sane tan paceda tigang ukud ring ayun Ida Sang Hyang Widi Wasa, inggih punika: panak biri-biri muani sane matuuh ataun aukud, makadados aturan maborbor, biri-biri lua sane matuuh ataun aukud makadados aturan panyupat dosa, miwah biri-biri muani aukud makadados aturan karahayuan.\n15Ipun taler patut ngaturang roti sane tan paragi akranjang, inggih punika roti bunter sane kakardi antuk tepung sane madaging minyak saitun. Sajawining punika, ipun taler patut ngaturang gandum miwah toya anggur.\n16Sang pandita patut ngaturang punika makasami ring ayun Ida Sang Hyang Widi Wasa tur ngaturang aturan panyupat dosa miwah aturan maborbor.\n17Sinarengan ring rotine akranjang punika, ipun patut ngaturang biri-biri muani punika ring ayun Ida Sang Hyang Widi Wasa, makadados aturan karahayuan. Kadi asapunika taler aturan gandum miwah anggur, punika patut katurang ring ayun Ida Sang Hyang Widi Wasa.\n18Irika ring gapuran Kemah Linggih Ida Sang Hyang Widi Wasa punika, anake sane dados nasir patut nyukur bokipune, tur kapulang ring geni sane wenten ring pamorboran aturan karahayuannyane punika.\n19Rikala paan biri-birine muani sane malablab punika sampun rateng, sang pandita patut ngambil paan biri-birine sane ring arep punika, tur kagenahang ring liman anake sane dados anak nasir punika, saha kadagingin roti bunter asiki miwah sanganan asiki, sane saking kranjangipune.\n20Sapanglanturipun sang pandita patut ngaturang rayunan, makadados aturan sane istimewa pabuat Ida Sang Hyang Widi Wasa. Aturan rayunane punika makadados aturan sane suci buat sang pandita, buat dados wewehan tangkah miwah buntut biri-birine muani. Yen manut pidabdab, tangkah miwah buntut biri-birine muani punika mula dados pikolih sang pandita. Sasampune punika wau anake sane dados anak nasir punika dados nginum toya anggur.\n21Kadi asapunika pidabdab ngeniang indik anake sane dados anak nasir. Nanging yening anake sane dados anak nasir punika masesangi jaga ngaturang aturannyane langkungan ring aturane sane sampun kapastiang manut sesanginnyane, ipun patut naur sategepipun aturan sane sampun janjiang ipun punika.\n22Ida Sang Hyang Widi Wasa mapituduh ring Dane Musa,\n23mangda dane ngrauhang ring Dane Harun miwah oka-okan danene, mangda dane nguncarang kruna-krunane sane inucap ring sor puniki, rikalaning dane ngamertanin bangsa Israele:\n24“Dumadak Ida Sang Hyang Widi Wasa ngamertanin tur matiningin parasemeton sareng sinamian.\n25Dumadak Ida Sang Hyang Widi Wasa asung lugraha miwah sih sueca ring parasemeton sareng sinamian.\n26Dumadak Ida Sang Hyang Widi Wasa nresnain semeton tur mapaica sutrepti ring parasemeton sareng sinamian.”\n27Ida Sang Hyang Widi Wasa nglanturang masabda kadi asapuniki: “Yening ia ngucapang parab Ulune buat dadi merta marep teken bangsa Israele, Ulun lakar ngamertanin ia ajaka makejang.”


2 Samuel 10 (BALI)\n<< 2 Samuel 10 >>\n1Sasampun makudang-kudang masa suenipun, Ida Sang Prabu Nahas, prabun bangsa Amone seda, ida tumuli kagentosin antuk putran idane sane maparab Hanun.\n2Ida Sang Prabu Daud ngandika asapuniki: “Idewek patut nyinahang kasatian masawitra teken Ida Sang Prabu Hanun, buka ajin idane Ida Sang Prabu Nahas nyinahang kasatian teken idewek.” Duaning punika Ida Sang Prabu Daud raris ngutus utusan idane buat nyinahang mungguing Ida sareng mabela sungkawa. Rikala parautusane punika rauh ring Amon,\n3parapamimpin bangsa Amone matur ring ida sang nata asapuniki: “Punapike iratu mitaenang mungguing Ida Sang Prabu Daud ngutus anake puniki buat nyinahang rasa pasawitran ring iratu, buat ngajiang ajin iratune? Sampun janten nenten kadi asapunika! Ida ngutus utusane puniki buat dados mata-mata sane jaga nureksain kawentenan kotane, mangda sida antuk ida ngaonang iraga.”\n4Ida Sang Prabu Hanun tumuli ngejuk parautusan Ida Sang Prabu Daud. Jenggotipune kacukur atenga-atenga, panganggennyane kagetep rauh ring bangkiangnyane, tumuli kapangandikayang makaon.\n5Ipun sami kalintang kimud jaga budal. Rikala Ida Sang Prabu Daud mireng indike punika, ida raris ngandikayang mangda utusane punika jenek dumun ring Yeriko tur nenten mawali budal sadurung jenggotnyane pada tumbuh malih.\n6Wong Amone uning mungguing malantaran punika ipun dados mameseh ring Ida Sang Prabu Daud, punika awinan ipun raris nyewa wadua balan wong Siriane sane saking Betrehob miwah saking Soba, sareng kalih dasa tali akehipun, tur saking Tob sareng roras tali, miwah ida sang prabu saking Maaka kairing antuk wadua bala sareng siu diri akehipun.\n7Ida Sang Prabu Daud mireng indike punika, raris ida mrentahang mangda Dane Yoab jaga nglawan mesehe punika kasarengin antuk wadua balane sami.\n8Wadua balan wong Amone raris medal tur ngatur gelarnyane ring margine sane jaga ngranjing ka kota Raba, kota sane ageng tur dados pusat ring Amon. Wadua bala sane siosan inggih punika wadua balan wong Siriane miwah sane saking Tob miwah Maaka, ngatur gelarnyane ring pategalane.\n9Dane Yoab nyingak mungguing mesehe ngebug saking arep miwah saking ungkur, dane raris munduhang prajurit-prajurite sane pinih sura dira buat jaga ngarepin wadua balan wong Siriane.\n10Wadua bala sane siosan kaserahang ring Abisai, semeton danene, kaprentahang mangda ngarepin wong Amone.\n11Dane Yoab mabaos asapuniki ring Dane Abisai: “Yen adi nepukin beli kalahanga baan wong Siriane ento, enggalang tulungin beli. Aketo masih yening bangsa Amone ento ngalahang adi, beli lakar teka nulungin adi.\n12Ane jani tegtegang bayune tur sediaja maperang. Jalan maperang puputan pabuat bangsan iragane tur pabuat kota-kota padruen Ida Sang Hyang Widi Wasa, Widin iragane. Dumadak pakarsan Ida Sang Hyang Widi Wasa lakar mamargi.”\n13Dane Yoab miwah parawadua balan danene mangseh ngebug wong Siriane, tur mesehe raris pada jerih kapilayu.\n14Ritatkala wong Amone ngeton wadua balan wong Siriane pada jerih, ipun taler jerih kapilayu saking ajeng Dane Abisai tur makirig ngranjing ka kota. Sasampune punika Dane Yoab raris mawali budal ka Yerusalem tur wusan ngebug wong Amone punika.\n15Parawong Siriane uning, mungguing ipun sampun kakaonang antuk bangsa Israele, duaning punika wadua balane sami raris kapunduhang.\n16Sang Prabu Hadadeser nauhin wadua balan bangsa Siriane sane wenten ring dangin Tukad Eprate. Wadua balane punika raris rauh ring Helam, kapimpin antuk Dane Sobah, senapatin Sang Prabu Hadadeser, prabune ring Soba.\n17Rikala Ida Sang Prabu Daud mireng indike punika, ida raris munduhang wadua bala Israele, tumuli kabakta nglintangin Tukad Yordane tur mamargi ngungsi ka Helam ka genah wong Siriane ngatur gelarnyane ngarepin ida. Yudane tumuli kamimitin,\n18tur wadua bala Israele prasida ngaonang wadua balan wong Siriane punika. Ida Sang Prabu Daud miwah wadua balan idane ngamademang kusir kreta perang wong Siriane pitung atus diri, prajurit sane nunggang kuda petang dasa tali diri, tur nyempal Dane Sobah, senapatin wadua balan mesehe kantos seda.\n19Rikala pararatune sane kajajah antuk Sang Prabu Hadadeser uning mungguing ida sami sampun kakaonang antuk bangsa Israele, ida raris ngardi padame ring wadua balan Israele tur nyadia dados jajahan. Tur wong Siriane tan purun malih nulungin wong Amone.


Matius 5 (BALI)\n1Rikala Ida Hyang Yesus ngaksi anake akeh punika, Ida raris munggah ka bukite. Sasampune Ida malinggih, parasisian Idane raris pada rauh nangkilin Ida.\n2Raris Ida mapaica paurukan ring sisian Idane, asapuniki pangandikan Idane:\n3“Bagia anake ane marasa teken dewekne katunan idep di ayun Ida Sang Hyang Widi Wasa, sawireh anake ento lakar muponin kawiryan Pamrentahan Ida Sang Hyang Widi Wasa.\n4Bagia anake ane nandang duhkita, sawireh anake ento lakar kicen panglipur baan Ida Sang Hyang Widi Wasa.\n5Bagia anake ane alap asor di ayun Ida Sang Hyang Widi Wasa, sawireh anake ento lakar muponin pasubayan Ida Sang Hyang Widi Wasa.\n6Bagia anake ane bedak ngetel mabudi nglaksanayang pakarsan Ida Sang Hyang Widi Wasa, sawireh anake ento lakar kapurnayang baan Ida Sang Hyang Widi Wasa.\n7Bagia anake ane malaksana kapiolasan marep teken anak lenan, sawireh anake ento lakar nampi sih pasuecan Ida Sang Hyang Widi Wasa.\n8Bagia anake ane ning nirmala kenehne, sawireh anake ento lakar ningalin Ida Sang Hyang Widi Wasa.\n9Bagia anake ane ngae dame di pantaran manusane, sawireh anake ento lakar kangkenin dadi putran Ida Sang Hyang Widi Wasa.\n10Bagia anake ane kasangsarain uli krana nglaksanayang pakarsan Ida Sang Hyang Widi Wasa, sawireh anake ento lakar muponin kawiryan Pamrentahan Ida Sang Hyang Widi Wasa.\n11Bagia cening yening kacacad, kasangsarain tur kapisunayang uli krana dadi sisian Gurune.\n12Liangang pesanja keneh ceninge, sawireh Ida Sang Hyang Widi Wasa bakal mapaica pikolih maliah-liah teken cening di suargan. Krana keto masih paranabine kasangsarain.”\n13“Cening satmaka buka uyah ane nguyahin gumine. Nanging yening uyahe ento ilang rasanne, kenkenang buin makehang? Pedas tusing ada gunanne sajaba kakutang tur dadi pajekjekan.\n14Cening satmaka galang ane ngalangin gumine. Desa ane duur bukite sinah ngilis pesan ngenahne.\n15Buina tusing ada anak ngenyitin lampu laut nekepin aji kekeb. Nanging lampune lakar kapejang di tongosne, apanga ngalangin anake makejang di umahe ento.\n16Buka keto masih galang ceninge patut nyunarin anake makejang, apanga anake ento ningalin laksanan ceninge ane melah tur ngluihang Ajin ceninge ane malingga di suarga.”\n17“Edaja cening ngaden mungguing tekan Gurune ene nyadia bakal ngilangang Cakepan Torat Dane Musa muah paurukan paranabine. Tekan Gurune dongja bakal ngilangang, nanging nyadia nyampurnayang.\n18Guru nuturin cening: Sanunne ada langit lan gumi, akecap wiadin akecekko pidabdabe ane matulis di Cakepan Torate, tusingja lakar ilang, kanti kayang ka pamragat gumine.\n19Ento krana nyenja nungkasin salah tunggal prentahe ane matulis di Cakepan Torate, yadianja ane paling cenika, tur ngurukang buka keto teken anak lenan, ia lakar maan tongos ane paling betene sajeroning Pamrentahan Ida Sang Hyang Widi Wasa. Nanging nyenja nglaksanayang tur ngurukang sawatek pidabdabe ane munggah di Cakepan Torate, ia lakar molih tongos ane utama sajeroning Pamrentahan Ida Sang Hyang Widi Wasa.\n20Ento krana pitutur Gurune teken cening: Yening kasatiaan ceninge nglaksanayang pakarsan Ida Sang Hyang Widi Wasa lebihan teken paraguru agamane muah paraanggota golongan Parisine, ditu mara cening lakar nyidayang muponin kawiryan Pamrentahan Ida Sang Hyang Widi Wasa.”\n21“Cening suba pada ningeh unduk ane kurukang marep teken leluur iragane, buka kene: ‘Edaja ngamatiang anak, asing-asing anak ane ngamatiang, ia lakar katangkilang ka pangadilan.’\n22Nanging Guru mituturin cening: Asing-asing anak ane pedih teken nyamanne, ia lakar tangkilanga ka ajeng hakime. Buina nyenja ngucap teken nyamanne: Cai jlema tan paaji! ia lakar katurang ka ajeng Majelis Agamane. Buin besikne nyenja ane ngucap teken nyamanne: Cai jlema bega! ia lakar kaclempungang ka kawah nrakane, ane ngendih murub.\n23Ento krana yan nuju cening maturan teken Ida Sang Hyang Widi Wasa, ditu laut cening inget, mungguing ada nyaman ceninge marasa sekel ati arepa teken cening,\n24andegang malu ngaturang aturane, enggalang malu masapsap teken nyaman ceninge. Yen suba pada galang, mara lautang ngaturang aturan ceninge teken Ida Sang Hyang Widi Wasa.\n25Yen ada anak nalih cening, tur ajaka cening ka pangadilan, enggalangja masapsap sanun ceninge di jalan! Apanga eda kanti musuh ceninge nyerahang cening teken sang hakim, tur sang hakim nyerahang cening teken polisine, tumuli cening celepanga ka pangkenge.\n26Guru ngorahin cening: Sujatinne cening tusing bakal nyidayang bebas uli ditu, satonden cening pragat mayah utang ceninge.”\n27“Cening ajak makejang suba pada ningeh tutur ane kene: ‘Edaja mamitra.’\n28Nanging Guru nuturin cening: Sawatek anake ane nganengneng anak luh kanti ia makeneh teken anake luh ento, sujatinne di kenehne ia suba mamitra ngajak anake luh ento.\n29Ento krana yen paningalan ceninge di tengawan ane ngranayang cening ngae dosa, luntikja ia tur kutang! Sawireh melahan cening peceng, bandingang teken enu tileh maukudan, sakewala kentungang ka kawah nrakane.\n30Buina yen liman ceninge ane di tengawan ane ngranayang cening ngae dosa, getepja ia, tur kutang! Sawireh melahan cening malima aneh, bandingang teken enu tileh maukudan sakewala kentungang ka kawah nrakane.”\n31“Ada masih tutur kene: ‘Nyenja ngutang somah, patut ia maang surat katerangan palas makurenan teken somahne.’\n32Nanging Guru nuturin cening: Sawatek anake ane ngutang somah, sajaba uli krana mamitra, ia suba ngranayang somahne ento mamitra yen somahne ento buin makurenan. Tur nyenja nyuang anake ane palasanga ento, ia masih kadanin mamitra ngajak anake luh ento.”\n33“Cening suba pada ningeh tutur ane katiba teken leluur iragane, buka kene: ‘Edaja ngelong janji! Taurja sesangin ragane di ayun Ida Sang Hyang Widi Wasa.’\n34Nanging Guru nuturin cening: Yening cening ngae prajanjian, eda pesan masumpah, eda kanti bani nyambat suarga sawireh suargane ento singasanan Ida Sang Hyang Widi Wasa;\n35tur eda masumpah nganti nyambat gumi, sawireh gumine ento dadi aled cokor Idane. Wiadin nyambat kota Yerusalem, sawireh kota Yerusaleme ento kota druen Sang Nata Maha Agung.\n36Buina edaja masumpah aji sirah ceninge! Sawireh cening tuara kuasa nyelemang wiadin mutihang bok ceninge angan akatih.\n37Yening mula tuah saja, orahangja saja, nanging yen mula tuah tusing, orahang tusing! Lebihan teken amonto kawitne uli I Jaat.”\n38“Cening masih suba ningeh tutur ane kene: ‘Yen mata, apanga mata silurne, yen gigi apanga gigi silurne.’\n39Nanging Guru mituturin cening: Eda pesan cening ngwales teken anak ane pelih marep teken cening! Yan ada anak namplak pipin ceninge ane tengawan, depang serahang buin pipin ceninge ane di kebot.\n40Buina yen ada anak ane nalih cening di pangadilan, uli krana ia ngedotang bajun ceninge, serahangja masih jubah ceninge teken ia.\n41Yen ada tentera penjajah maksa cening negen barangne majoh akilo, tegenja barangne ento kanti majoh duang kilo.\n42Yen ada anak maidih-idihan teken cening, baang ia ngidih, keto masih yen ada anak mabudi masesilihan teken cening, baangja nyilih.”\n43“Buina, cening masih suba ningeh tutur ane kene: ‘Tresnaja teken sesama, nanging dulegja teken satru.’\n44Nanging Guru nuturin cening: Tresnainja satrun ceninge, tur astawayangja anake ane nyangsarain cening.\n45Uli krana pakertin ceninge ane buka keto, cening bakal kangkenin putra baan Ajin ceninge ane di suargan. Sawireh Ida Sang Aji suba sueca ngendagang surya buat anake ane melah pakertinne muah anake ane corah. Ida mapaica ujan teken anake ane sadu muah teken anake ane matingkah dura cara.\n46Apa pikolih ceninge ane bakal tampi cening uli Ida Sang Hyang Widi Wasa, yen cening tuah nresnain anak ane tresna teken cening dogen? Kaden juru duduk pajege masih malaksana buka keto.\n47Buina yening cening saling sapa ngajak panyamaan ceninge dogen, dijanne cening lebihan? Sawireh anake ane tusing mabakti teken Ida Sang Hyang Widi Wasa masih keto laksananne.\n48Cening patut sampurna, patuh buka Sang Aji ane malingga di suarga maraga sampurna.”


Contoh Pidarte Bahasa Bali | Fakta Jujur Contoh Pidarte Bahasa Bali - Fakta Jujur\nHome » Belajar Bahasa Bali » conto pidarte bahasa bali » contoh pidato bahasa bali » pidarte bahasa bali » pidarte bali » Contoh Pidarte Bahasa Bali\nContoh Pidarte Bahasa Bali\n» Belajar Bahasa Bali, » conto pidarte bahasa bali, » contoh pidato bahasa bali, » pidarte bahasa bali, » pidarte bali\n» Tuesday, August 14, 2012\nPidarta Ketua Panitia\nRing Pembukaan Pasraman Remaja\nMatur suksma titiang mantuk ring Dane Pangenter Baos.\n- Kelian desa adat sane wangiang titiang\n- Para panitia miwah para tutor sane wangiang titiang\n- Taler para yowana – yowani peserta pasraman remaja sane sihin titiang\nSedurung titiang maatur-atur,lugrayang titiang ngaturang panganstunkara\nAngayubagya uningayang titiang majeng ring Ida Sang Hyang Widhi Wasa,santukan wantah sangkaning asung kerta wara nugraha Ida mawinan titiang prasida kacunduk ring ida dane sareng sami sakadi mangkin.\nRing galahe sane becik puniki, titiang pinaka ketua panitia pasraman remaja ngaturang suksmaning manah majeng ring para yowana sane sampun rauh ring acara pembukaan pasraman remaja puniki.\nBali puniki,akeh wenten sastra lan budaya.Iraga ring Bali patut ngelestariang budaya,sastra lan agama puniki.Tetujon iraga ngelestariang budaya,sastra lan agama puniki ,mangda Bali puniki nenten ancur olih perkembangan jaman utawi globalisasi.\nSaantukan punika ,pemerintah provinsi Bali,makarya program sane mawasta pasraman remaja ring desa – desa.\nRing sekolah para yowana sampun polih sane mawasta pendidikan formal,sakewanten ring pesraman remaja puniki,para peserta jagi polih pendidikan non formal.Sane mawasta pendidikan non formal ring pasraman ,misalne agama ,sastra ,tata karma,yoga,majejahitan,miwah sane leanan.\nTetujon pasraman remaja puniki,mangda para generasi penerus utawi para yowana nenten keanyudang olih perkembangan jaman /globalisasi.Taler mangda budaya ,sastra lan agama ring Bali tetep ajeg.\nPara yowana peserta pasraman remaja sane sihin titiang,\nTitiang nunas mangda seleg menguruk ring pesraman puniki,mangda napi sane kelaksanayang polih kesuksesan.\nPasraman puniki jagi kabuka malih jebos olih kelian desa.\nKadi asapunika titiang prasida maatur-atur ring galahe sane becik puniki.Nenten lali titiang nunas gung rena pengampura yening wenten sane nenten manut.Dumogi sangkaning sih Ida Sang Hyang Widhi Wasa mawinan punapa – punapi sane aturang titiang iwawu wenten pekenohnyane.


Nempasin Hoax Penangkal Virus Corona - BASAbaliWiki\nNempasin Hoax Penangkal Virus Corona\nTiang masih kene hoax niki, suksma infone nggih🙏\nElingang ejohin ane madan hoax. Xixixi\nSuksma kiki, artikel niki sangat membantu tyang, tyang masih taen tertipu antuk hoax punika\nSampun becik, yening iraga pilih informasi patutne ngecek dumun kebenaran informasine punika mangda iraga uning nika berita hoax napi ten,yening sube uning pasti iraga tusing terpengaruh teken informasi hoax nika👍\nPatut pisan nika, iraga sepatutne lebih teliti tur cerdas yening polih informasi mangda stata ngamolihang informasi sane patut. Sebaiknya ngrereh informasi saking sumber-sumber terpercaya\nSuksme Kiki, artikelnya sdhsangat membantu tyang🙏\nSuksma banget infonya,sangat bermanfaat🙏\nBecik pisan Niki Infonya .. Waspadai Hoax\nKomang Yuli Antari\nSuksema kiki tyang juga hampir kena hoax niki, dumogi irage presida cermat dalam ngemolihang informasi nggh mangde nenten pangsung percaya lan ngecek ke yaktian orti punika sadurung percaya lan ngelaksanayang\nBecik pisan niki, iraga dados anak Luh harus bisa nepasin berita sane nenten beneh kebenarannya e,apant tusing kene pengaruhnyane\nOm Swastiastu, dumogi Ida Sang Hyang Widhi setata ngicenin kerahayuan sareng titiang lan semeton sami. Sira sane nenten uning berita hoax? Ring jamane sekadi mangkin, minab samian sampun tatas uning majeng ring napi sane kabaos hoax punika. Hoax inggih punika orti utawi berita sane kamedalang olih pihak sane nenten bertanggung jawab tur orti sane kamedalang punika, orti sane nenten jelas sumbernyane. Hoax punika kocap kabaos berita bohong.Hoax puniki sanget sukeh kabinayang sareng orti-orti sane patut. Yening iraga nenten teliti rikala ngamolihang informasi pastika iraga pacang keni berita hoake punika. Dugas nyepine sane sampun lintang, masyarakat didesa tiange ngamolihang orti anak alit sane wau embas langsung bisa mabaos tur ngunden semeton sami mangda ngajeng taluh rebus anggen menangkal gering sane kebaos korona. Ortine punika ngawinang masyarakate bingung harus percaye utawi nenten. Nanging sampun akeh masi masyarakate sane percaye teken ortine punika tur sampun ngikutin himbauanne punika antuk ngajeng taluh rebus. Wenten masih sane nenten dados ngajeng taluh ulian sungkan kapakse ngajeng ulian ortine puniki.Titiang pedidi nenten percaye sareng beritane punika krana menurut titiang bayi sane wau lahir pastika durung bisa ngeraos. Mangda ortine punika nenten simpang siur titiang nyoba ngalih ring internet kejelasan ortine punika. Disubane titiang ngalih diinternet ortine punika sampun ke cap hoax. Berita hoax punika enggal pesan menyebar ring media sosial. Ring jaman gering korona sekadi mangkin, berita-berita kadi asapunika aluh pesan kagugu olih masyarakate duaning rase jejeh teken virus koronane punika, ngawinang akeh masyarakate nenten berpikir kritis ritatkala nerima informasi. Berita hoake punika sanget ngerugiang masyarakate mawinan ngeranayang masyarakate bingung, tur merasa jejeh. Yening iraga ngamolihang berita patutnyane lebih teliti dalam menyikapi sekadi nenten langsung percaye lan ngecek sumber beritane ape ke kamedalang olih sumber sane sampun terpercaya napi ten. Berita hoax puniki bise keambil saking media resmi nanging daging beritanyane kaubah olih pihak sane nenten bertanggung jawab tur ngelah tetujon mangda iraga sareng sami terprovokasi.Ritatkala iraga ngamolihang berita patutne lebih cermat apang tusing keni berita bohong sane kocap kebaos hoax punika.Wantah sekadi asapunika pengalaman titiange, Om santih santih santih om.


PURWAKANING DADI 37 BAN - Kacrita Dane Yakub jenek - Bible Search\nPURWAKANING DADI 36 PURWAKANING DADI 38\nPURWAKANING DADI 37\nDane Yusup miwah parasemeton danene\n1Kacrita Dane Yakub jenek malinggih ring tanah Kanaan, ring genah pecak ajin danene ngempi. 2Sapuniki katuturan indik katurunan Dane Yakub. Duk Dane Yusup kantun anom, rikala dane mayusa pitulas warsa dane biasa ngangon kambing miwah biri-biri, sareng-sareng ring semeton-semeton danene, inggih punika putran Bilha miwah Silpa, rabin ajin danene. Dane Yusup raris masadu ring ajin danene nguningayang indik kacorahan parasemeton danene.\n3Dane Israel bangetan sayang danene ring Dane Yusup, bandingang ring oka-okan danene sane lianan, santukan Dane Yusup punika oka sane kembasang sasampun dane lingsir. Dane tumuli ngandikayang ngaryanang busana sane endah-endah pabuat Dane Yusup. 4Rikala parasemeton danene uning, mungguing Dane Yusup bangetan kasayangang antuk ajin danene, parasemeton danene raris sami duka ring dane, tur sami pada nenten kayun masocapan ring dane.\n5Sedek rahina anu Dane Yusup nyumpena. Sumpenan danene punika raris katuturang ring parasemeton danene. Indike punika ngawinang parasemeton danene sayan mawuwuh-wuwuh duka ring dane. 6Sapuniki baos Dane Yusup ring parasemeton danene: “Tegarangja padingehang ipian tiange ene: 7Rasane iraga sedek mesel-mesel gandum di tegale. Peselan tiange laut jeg bangun majujuk. Sesubanne keto peselan-peselan beline ajak makejang laut teka ngiter tur nengkluk nyumbah teken peselan tiange ento.”\n10Sasampun paindikane punika kuningayang ring aji miwah parasemeton danene, ajin danene raris nyebadain dane sapuniki: “Ipian apa ane ipiang cening ento? Dija ada unduk bapa, meme muah nyama-nyamaan ceninge kanti nengkluk nyumbah cening?” 11Parasemeton danene raris pada merang ring kayun marep ring dane. Nanging ajin danene muntil indike punika ring pakayunan danene ngraga.\nDane Yusup kadol ka tanah Mesir\n12Sedek rahina anu parasemeton danene lunga ngangonang kambing miwah biri-biri druen ajin danene, ring Sikem. 13Dane Israel raris ngandika ring Dane Yusup, sapuniki: “Nyama-nyamaan ceninge ngangonang kambing muah biri-birine ditu di Sikem. Ane jani cening lakar tunden bapa nelokin ia.”\nPasaur Dane Yusup: “Inggih bapa, tiang sairing.”\n14Dane Israel ngandika ring dane sapuniki: “Kemaja delokin nyama-nyamaan ceninge muah kambing lan biri-birine. Kenken ia ditu, apa ia rahayu apa tusing. Kenkenja unduke ditu lantas orahang teken bapa.” Irika Dane Yakub raris ngutus Dane Yusup, saking Hebron. Dane tumuli rauh ring Sikem. 15Rikala Dane Yusup kabincang-bincang mrika-mriki ring tegale, raris dane katemu ring anak lanang adiri. Anake lanang punika raris mataken, ring dane: “Napi sane rereh ragane?”\n18Kantun doh Dane Yusup dane sampun kacingak antuk parasemeton danene. Irika parasemeton danene raris mapiguman buat ngulati pangindrajala jaga nyedayang dane. 19Sapuniki bebaosan danene: “Tingalinja! Ento apa tukang ipiane teka. 20Jani jalan matiang ia, tur clempungang bangkenne ka salah tunggal semere ene, lantas orahang ia suba sarap sato galak. Suud keto jalanja iwasin, kenken panadin ipian iane ento.”\n21Rikala Dane Ruben mireng indike punika, dane mapakayunan jaga ngluputang Dane Yusup saking pangindrajalan semeton-semeton danene punika. Duaning punika, dane raris mabaos sapuniki: “Edaja matianga. 22Melahan entungang ia ka semere ane ada di tegal melakange ene, nanging eda ia plegendahanga.” Dane mabaos kadi asapunika santukan dane mapakayunan jagi ngluputang Dane Yusup saking pangindrajalan semeton-semeton danene, tur jaga ngwaliang dane ring ajin danene. 23Wau Dane Yusup rauh ring genah parasemeton danene, parasemeton danene digelis ngelusin busana sane sarwa endah saking ragan danene. 24Dane raris kabakta tur kaclempungang ring semere. Semere punika tuh, nenten madaging toya.\n25Sasampune punika parasemeton Dane Yusup raris pada malinggih jaga majengan. Riwau dane sareng sami matinjoan, raris wenten aksi dane rombongan sudagar wong Ismael rauh saking Gilead, jaga ngungsi ka Mesir. Parasudagare punika makta barang dagangan marupa: getah damar, balsem, miwah getah mur, sane kapondong antuk unta. 26Dane Yehuda tumuli mabaos ring parasemeton danene punika: “Apa pikenohne, yen iraga ngamatiang adin iragane ento, tur ngengkebang bangkenne? 27Jalanja adep ia teken wong Ismaele ene, nanging eda ia plegendahanga, sawireh ia nyaman iragane tunggal purusa.” Parasemeton danene raris ngidepang baos danene punika. 28Rikala wenten sudagar wong Midian nglintang irika, Dane Yusup raris katingtingang saking semere, tumuli kadol ring wong Ismaele punika, mapangarga aji kalih dasa bidang jinah perak. Dane Yusup raris kabakta ka Mesir antuk sudagare punika.\n29Ritatkala Dane Ruben mawali ka semere punika, Dane Yusup tan wenten malih panggihin dane irika. Dane raris nyetset kawacan danene, kabatek antuk osek kayun danene. 30Dane tumuli mawali ka genah semeton-semeton danene, sarwi ngandika sapuniki: “Anake cerik ento tusing enu ditu, kenkenang beli jani iban beline?”\n31Sasampune punika, dane sareng sami raris ngorok kambing, tur busanan Dane Yusup punika raris kacelub ring getih kambinge punika. 32Busanane sane sarwa endah punika raris katurang ring ajin danene, saha kadulurin atur sapuniki: “Puniki sane keniang titiang. Indayang tureksain, punapike panganggene puniki derben okan ajine, punapi nenten?”\n33Rikala Dane Yakub nureksain panganggene punika, dane raris ngandika: “Ene panganggon pianak bapane. Sinah ia sarap sato galak, tur mati kapukang-pukang.” 34Dane Yakub tumuli nyetset busanan danene, raris ngrangsuk busana sane nyiriang dane duhkita. Dane nyungkanang kayun kantos sue pisan malantaran indik okan danene punika. 35Paraputran danene lanang istri sami pada mapakibeh buat nglipurang dane, nanging dane nenten kayun kalipurang. Dane ngandika sapuniki: “Bapa lakar nyakit ati, kanti bapa mulih ka tanahe wayah, nutug pianak bapane.” Kadi asapunika indik Dane Yusup katangisin antuk ajin danene.


Warta Hindu Dharma Bali: Geguritan Atma Prasangsa\n1. Gung ampura atur titiang ring pamiarsa, antuk tambet titiang puniki, astu tan ke cakra bawa, wantah mawosan sanghyang atma, sasidan titiang ngaturin, inggih punggelang, sane mangkin kekawitin.\n1. Ring panumayan sampun prapti, katon warong kurungan nya, dumilah warong hyang atma, tangkejut dane hyang atma, saking uning ring kemoksan, nenten sue raris enduh, uduh niki sriran titiang.\n2. Metu eling sang atma malih, ring kekurungan utama, nenten pisan kadroponan, alus baivose sang atma, mantuk ring sang kinasihan, sang atma sarat ngrumrum, sane mangkin kekawitan.\n3. Uduh dewa dahat luwih, genah titiang mlajahang raga, ring idewa nenten siyos, beli tan lali ring idewa, witsangkaning panumayan, titiang pamit mangkin ratu, mogi idewa katemu riwekas.\n4. Hyang atma ngewehin margi, mantuk ring kekurungan nya, uduh adi jwa idewa, mulih i dewa ring geni utama, ring bayu jala pertiwi muah, rika dewa jua manyusup, nangun kerti sane utama.\n5. Dewa meyasa rin pertiwi, ring kayune rumusupa, rumusup dewa maring wdon, rumusup who-wohan ring umbiyan, anyusupa maring garba, mapreyoga ring sang ibu, matemahan jwa amerta.\n6. Maring angina dewa makerti, anyusupa ring manusa, maring weteng jua manyusup, matemahan sanji wania, ngawetuang rasa ring sarira, ngardi kesempurnaan hidup, mangkin titiang ngalahin idewa.\n1. Kacerita upakarane wus puput, ring tepin layon, kepanggih ring sanghyang atma, bubu pirate luwir ipun, nasi takilan pasepan murub, sekar ura panjang ilang a prangkatan, tuak arak ulam itik sampun tumut, darpana adi sejangkepnya, darpana alit nyatur desa.\n2. Pasucian toya kumkuman sampun, sami ring plangkane, upakara sang pelatra, akweh tamyu para menak riku, pasliweran pada matulung, wenten sane alungguha, para santi ngaji playon lwir kidung, tetangguran tan pepegatan, angklung luwang sinawuran.\n3. Ambun asep mapulpul-pupul, ebek ring ambara, sanghyang atma eling ring raga, idepnyane pacang mapitutur, maituturin pianak cucu, miwah kadangnya ne uripa, sanghyang atma sedih bekut, pan tan sida mangucap, sira pacang anggen jalaran.\n4. Wenten jadma warnan nyane alus, sanghyang atma, manyusup ring sarirannya, pan sang atma rin aji wus weruh, baan engsape jadma puniku, tangan suku bebuyutan, raris ngucap banban alus, sang miarsa engsek ring angga, miragiang sang kelaran.\n1. Pangucape sang kelaran, katuju ring sang kantun urip, uduh nyama ajak makejang, tan prasida nutug tuwuh, titiang mangkin sampun pejah, mengalahin, nyama braya pianak sumah.\n2. Sape sira pacang sueca, manah titiang matempahin, pianak cucuk kantun alit, maring sira titiang sadu, titiaang jadma tan paguna, tuna kanti, turin nista arta brana.\n3. Banget titiang nunas ampura, ndaweg titiang kantun urip, akweh ngardi ucap para, mangda sampun menggah ring kayun, wantah bekel titiang menjadma, tan luput ring, iwang patut sugih tiwas.\n4. Ida dane sinamian, ring paswecan sane nguni, katiba ring sikian titiang, tan sida baan titiang mundut, mangkin titiang sampun pejah, sampun pasti, dados bekel rawuh kawekas.\n5. Mangkin titiang nunas ica, ring ida hyang prama kawi, moga dewa dirgayusa, akweh boga tur rahayu, dumadak titiang riwekas, katemu malih, masawitra ring I dewa.\n6. Mangkin wenten pemanes titiang, majeng ring ida dane sami, mungguing kakurungan titiang, sane leteh pacang katur, sarengin sentanan titiang, pacang ngaci, mangda dados prelina.\n7. Uduh cening nyah I bape, suwud cening sedih kingking, wireh sangkan panumayan, bapa ngalahin cening bagus, jani bapa mapewrah, apang cening, menyama braya ingetang.\n1. Pelapanin ngaba awak, eda cening drenggi cinging, patilesang awake tuara, nistan bape cening mundut, eda emed nunas ica, ring hyang widhi, apang mangguh dirgayusa.\n2. Nyama kanti anggon rerama, pisagane gelantingin, eda ngawe sebet anak, pang eda dadi tanggun tutur, tekek bintil tutur bape, anggon gending, nah amonto pragat.\n3. Uduh pandita mautama, suskman titiang nenten dugi, ri wus titiang ke jaya jaya, ketiwakin tritan sang wiku, sarirane dados ingan, leteh sami, kadi toya dados hima.\n4. Mogi ratu kerahajengan, miwah putra putu sami, ampura pemargin titiang, sarin darpana titiang ngelungsur, peresikan toya kumkuman, mangda suci, tan patlutuh dewek titiang.\n5. Kagiat sampun ngalesuang, jadma sane kasusupin, paliyanya kadi gawang, semunnya lek turin kimud, kabunbun ring jadma katah, sane mangkin, ngadika ida sang pandita.\n6. Uduh pianak putun sang ilang, ajak makejang nyumbah cening, sang atma ayat mejalan, sami parek lawut metimpuh, manyumbah ring sang aninggal, sambilang ngeling, nyambat nyambat sang aninggal.\n7. Uduh bapa cingak titiang, pangubaktin titiange sami, becik bapa jua mejalan, tangkil ring pramesti guru, madak ica ida nugraha, ngewehin margi, mangda bapa mangguh swarga.\n1. Kagiat sang atma mabur ring ambara, wawu lepas ring sariran ipun, presentana ngajap-ajap, manulame nungtung tangis, bapa titiang sat anaking ayam, katinggalan antuk induk, tan urungan titiang kelaran, manah enyag tan sinipi, bapa naka panedungan, mangkin sampun ngalahin lampus.\n2. Akweh nyama pisaga ngajap ajap, satsat punyan bingine atub, tan urungan kepanesan, duwaning mangkin sampun basmi, uduh bapa sang meraga atma, mogi riwekas malih matemu, menjadma ring mercepada, mamuponin sarin jagat, ne mangkin becik memarga, swarga bwana gelis kepangguh.\n1. Kagiat mangkin sang atma luih, jumujug maring pamrajan, tangkil ring hyang pramesti guru, aturannyane alus banban, duh pakulun subaktin titiang, aksi pengastawan ulun, suweca ugi anugraha.\n2. Duh betara guru pramesti, titiang pacang ngelungsur pamita, ri bukpadan palungguh I ratu, mangda tan keneng upadrawa, ledang I ratu mapaica, panugrahan kapituhu, anggen titiang serahina.\n3. Ne mangkin dados atma luwih, pundut titiang kayang kawekas, malih wenten pinih ungkur, titiang pacang nyujur suarga, dahat banget pinunas titiang, mangda gelis jwa kepangguh, tan wenten alang ring jalan.\n4. Semalih ratu hyang pramesti, wenten kadi sentanan titiang, kija malih titiang sadu, picayang kerahayuan, pianak titiang rawuhing warga, mangda ipun nugtug tuwuh, pacang ngayah ring betara.\n5. Puput atur titiang mangkin, pacang nyujur suarga bwana, titiang mepamit ring pakulun, mogi gelis malih mangjadma, meriki ring mercepada, ngatur ayah ring I ratu, sane mangkin titiang pamita.\n1. Betara purwaka ngandika, uduh cening sang atma luwih, wastu cening mangguh suarga, moga tan kalang ring margi, nah mejalan I dewa mangkin, tangkil ring pura dalem dumun, bakti I dewa ring Hyang Durga, pengandikan Hyang Pramesti, suksma ingsun, pamit titiang ring betara.\n2. Sampun puput ida ngandika, sang atma raris mepamit, sumurup ida Hyang Surya, maka cihna sampun wengi, sang atma gelis menangkil, pura daleme katuju, wenten suara ngelur ring setra, kadi suaran singa murti, ngulun-ulun, dahat tangkejut Nyang atma.\n3. Kagiat ida hyang atma, ring kori dalem ngeranjing, ngraris tangkil ring betara, ri sedek ida betari, ketangkilan rencang sami, bebutane sami kumpul, njek pupu anja-anja, malinggih ring sor hyang betari, sami nguntul, mirage sabdan hyang durga.\n1. Kmangmang rare gok papengka, I kalika reregek malih, nganteng ida hyang atma, sinarengan mangerubung, idepnyane pacang nadah, dahat nyejehin, raris memarga hyang atma.\n1. Umedek ring sanghyang durga, ke aksi dening betari, wenten atma tangkil, betari ngandika arum, maring sang meraga atma, atma ngasih, lungguh ring sor betari durga.\n2. Uduh cening sang hyang atma, brecala tan sandang jejehin, cening atma tan padosa, ring kemoksan tatas weruh, lwir cening luwih dahat, sabdan hyang dewi, sang atma egar ring manah.\n3. Sang atma matur sembah, mantuka ring hyang betari, om mustikaning baktin titiang, ring bukpadan pakulun, betari dewan manusa, atma malih, sekancan bregala muwah.\n4. Sanghyang bagawanti ngaran, ring bale agung malinggih, micayang ke dirgayusan, yan ring setra gandamayu, sanghyang durga parab I dewa, hyang betari, ngrahajengang para atma.\n5. Hyang Berawi parab paduka, ring pamuhunan malinggih, ring gunung agung lugguha, giriputri parab pakulun, jagat bali nyungsung hyang, danu dewi, ring batur linggih I dewa\n6. Ring telaga mwah pancoran, mapuspata dewi Gayatri, ring tukad agung maligga, Dewi Gangga aran pakulun, bethari ring ulun sawah, bethari seri, ngardi sekatahing entikan.\n7. Dahat luwih wimban paduka, ring buana agung miwah alit, inggih mangkin ingsun uninga, wenten aturan sentanan ulun, sekar arum mwah pajegan, punika sami, wantah katur ring betara.\n8. Sapunika nenten iwang, mangda arsa hyang betari, kwanten ledang mepaica, panjang yusa tur rahayu, sane mangkin atur titiang, titiang mepamit, pacang nyujur swarga bwana.\n1. Mesabda ida Hyang Durga, sabda nyane alon manis, ngardi ledang sanghyang atma, uduh cening sang atma luwih, rarisang cening memargi, wastu gantar pacang nyujur, swarga bwana ne utama, sekancan penyadak asih, ring gua gunung, miwah alas madurgama.\n2. Tan kocapan sanghyang atma, matur nganjali mepamit, pemargine sada dabdab, ngejabayang saking candi, wintang siang manyuluhin, maring wetan ida metu, kadi nuturang hyang surya, ayat medal sane mangkin, sinah sampun, rahina ngedas lemah.\n3. Ngaja kanginan hyang atma, margine asri kemarginin, kacingak olih sang atma, sekare ring tepining margi, ambun nyane merik sumirik, waluya manyusur irung, raris medal sanghyang surya, angine rawuh ngusirsir, egar kayuh, sang atma raris ngencolang.\n4. Paksine pada masuara, pedem nyane ketinggalin, wenten sane nyusur sekar, who taru wenten ke ungsi, ipudak dahat ngedanin, Bungan nyane miyik ngalub, I tambulilingan magriyungan, sat pujan ida sang resi, lintang anut, rikalaning nyurya swana.\n5. Pemargin ida sang atma, tukad serayu keungsi, wenten batu lempeh petak, taru cempaka ngungkulin, maidep sang atma mangkin, masiram ring toyan serayu, kagiat wenten buaya medal, bungut nyebak manyejehin, raris nuju, sanghyang atma ketampekang.\n6. I Buaya raris ngarepang, idepnya nadah atma luih, tambis sang atma ketadah, yan tan gelis kakelidin, sang atma ngandika aris, duh dewa sang jugul agung, beli uning ring I dewa, sareng medal ngajak beli, maring ibu, ari ari pawakan I dewa.\n1. Uduh dewa sang jugul agung, dewa sameton beline, eda adi ngalangin beli, yening patut beli pundut, dong olasin titiang dumun, ngelintangin tukad punika, sang jugul menangis nguntul, ikut nyane kutal kutil, singgih beli ampura titiang.\n2. Sang jugul ngenjuhang tundun, sanghyang atma mangke, raris munggah egar ring hati, tan asuwe raris rauh, ring tepining yeh serayu, raris tedun sanghyang atma, suksme beli, adi sang jugul, sang atma raris memarga, mangersiania lumampaha.\n1. Gelis rawuh ring tepining wana, tangkejut sang atma yukti, wireh burone pablesat, katah paksine paburbur, ngungsi genah sane sengka, nenten mari, suara ngelebur kapirengang.\n2. Mandeg sang atma nlektekang, kagiat wenten raksasi, margin sang atma kempetang, matane melodlod pelud, bungut nyebak sat gua linggah, gigine lanying, mageluran magejeran.\n3. Yang idepnya sanghyang atma, nenten pisan ajerih, raksasi ulu ketampekang, bawosnyane banban alus, pianak meme puniki titiang, sampunang jahil, ngandeg pejalan titiang.\n4. Genah meme tuah yukti, dahat luwih tan kasorang, puniki titiang pacang nyujur, swarga sane mautama, sang raksasi, ngandika ring sanghyang atma.\n5. Mogi I dewa polih genah, sawireh I dewa atma luwih, tatas ring aji kelepasan, uduh cening meme cumpu, raksasi ulu makipekan, sarwi ngeliling, katah taru sane balbal.\n6. Sang atma raris lumampah, ring spirit gunung memargi, kacunduk ring macan galak, sang atma ngandika alus, eda dewa nyadak titiang, titiang puniki, semeton idewa sane nguni.\n7. Genah I dewa maring rah, ndaweg beli mijil ring kundi, rika dewa sareng medal, punika witnyane malu, I samong kadi ngeresepang, lawut nyingkir, raris ipun matinggal.\n8. Carita sang atma mamarga, sarwi ngisep ambu miyik, katah sekar nedeng kembang, kajenkan sang atma ulangun, kagiat makecos ya ikidang, kadi mapagin, sapangerauh sanghyang atma.\n9. Mangigel ipun I merak, I belatuk bengong mebalih, kebatek baan legannya, ngantenan sang atma rawuh, I lelipi pada ngadang, kancit kepanggah, asu ireng ngarepang.\n10. Mesaput sayong maceblengan, gede tegeh kadi bukit, sang atma raris ngandika, pengucape dabdab alus, uduh adi nyaman titiang, titiang puniki, pacang ngungsi moksa buawana.\n11. Mangkin beli manuturang, indik adi miwah beli, yeh nyom peragan I dewa, sinarengan lekad mapunduh, sang asu selem mirengang, nungkruk sedih, yeh matane tan papegatan.\n12. Kesilapin punika hyang atma, ikut nyane kutal kutil, mojar ring sajeroning arsa, wastu beli gelis rawuh, irika ring swarga buana, titiang ninggalin, memarga sira hyang atma.\n13. Sampun tajep sanghyang arka, rupan sang atma kadi masuci, maidep pacang mesayuban, kesamping bulakan ditu, wenten paksi klik klik ngindang, saha mamunyi, sat nuturang wenten prapta.\n14. Ring batu lempeh irika, sang atma masila tiding, ri kanjekane punika, akweh buta kala rawuh, makuwug suarannya binal, ngeresing hati, tan ajerih idep hyang atma.\n1. Sang atma tan mari kaiderin butha, wenten sane nagih ngelempagin, midep maniwakang cakra, wenten mebudi menadah, sang atma ngandika aris, ih sang butha, sampunang I dewa brangti.\n2. Duh sang bawal, sang bad pamid, mrajassela, sang kreda luir sang badmoti, butha jigruk muah, wireh titiang mawak atma, ring sunia genah titiang niki, merika I dewa, kaumah titiang sampun siaga.\n3. Upakara aturan sentanan titiang, segeh bubuh sang badmoti, sekar rura sang mrajesela, bubur pitara sang bawal nerima, duh dewa sang buta gridig, ketipat lan segeh takilan, pengangkat angkate malih.\n4. Panjang ilang sang bad pamid nerima, ulam bebek tuwak malih, sang buta jigrug punika, di gelis bebutane matinggal, ngojog purin sang atma luwih, raris nadah, caru miwah tetayuban sami.\n5. Megancangan sang atma lumampah, pemargine ngaler kangin, tan kocapan maring jalan, mereren nyamping ring margi, tan pesangkan, angina baret rawuh ma ngresin.\n6. Mebya yuhan wit taru pada balbal, angin ngelinus mlejeg ke langit, buron uyut baan jejehnya, kedis pesliwer ring ambara, karenga suara manyerit, sang atma egar, wireh atma wicaksana tur suci.\n7. Kaget wenten kala patpat ngarepang, rambut barak inggel nyejehin, kedek ngakak mebyayuhan, ada atma lakar jambal, sinah suba tulangnya ngritik, sang atma siaga, apan sang atma kwihin suci.\n8. Uduh dewa sang jogormanik, sang suratma, maha kala rain beli, miwah Sang Dorakala, Ida Dewa mialang titiang, semeton beli titiang puniki, sampunang sumenia, mangkin titiang ngaturin indik.\n9. Duh dewa meparab sang anggapatia, mrajapati, banas pati, muwah banas pati raja, sang tutur pesengen titiang, ring papusuh sang anggapati, sabda UH suarannya, saking cangkem I dewa medal.\n10. Mrajapati maring hati I dewa magenah, saking irung I dewa mijil, sabda “EH” surannya, banaspati mayoga ring ungsilan, saking pengaksian medal wyakti, “AH” suarannya, sapunika mangda pasti.\n11. Pinih ungkur Sang Banas Pati Raja, maring nyali dewa melinggih, I dewa metu saking karna, suara “IH” maka sabda, sapunika jua elingin, nah dumadak, beli adi menampesin.\n12. Beli adi durusang dewa memarga, jumah titiang sampun siaga beli, darpana sejangkepnya, sangkala patpat mengandika, titiang ngalahin I dewa mangkin, nah dumadak, dewa kepapag olih widiadari.\n1. Mangersania sang atma lumaku, pemargan nyane, dadbdab alus masemu asri, kadi jejaka mepayas agung, ambun sekare nyusup cunguh, ngawe ulangun sanghyang atma, kagiat panggih pasiraman agung, dahat suci toyane mahening, pancake, kasub ring jagat.\n2. Sanghyang atma masiram makumur, maring telagane, raga nyalang sat kasepuhin, kocap dumun taman puniku, papiteges Ida Hyang Wisnu, lamakane sanghyang atma, widia dara widia dari ngayunyun, mapagin sang atma, sehananing para dewata.\n3. Para putra gada kober kapundut, makuwug suryane, pidabdabe warna warni, pemargine bamban alus, riantukan busana murub, tetamhan mwanti-wanti, suling rebab curing lan angklung, saluwiring tetabuhan, tan mari gambuh lan rejang.\n4. Sanghyang Atma masuci wus puput, ring batan kayune, malinggih sambil mengetis, wastu tangkejut ngrena suara ngerudug, duk punika raris mejujuk, nyantos ring genahe ngetis, dewatane sami rawuh, gargita hyang dewata, ngandika ring sanghyang atma.\n1. Uduh dewa sampunang takut, apan dewa dewa atma luwih, wenten ling ida betara, memagpagin I dewa mangkin, sawireh I dewa luwih darmika, kalih tatas sastra aji.\n2. Patut gelis memargi nyujur, swragane kalintang luwih, muponin pikenoh kaluwihan, miwah sad rasane sami, apan dewa pupating kedarman, dahat suweca ida hyang widhi.\n3. Sane tampi dewa ditu, umah emas sane luwih, manganjali sira sang atma, atur nyane nyunyur manis, bawos ratu banget pisan, mamuji titiang puniki.\n4. Daging suksmaning aji puniku, titiang puniki nenten uning, semalih aji kemoksan, wantah tan uningin mami, mesabda ida betara, tuah idewa manyingidan.\n5. Yadian dewa tuara weruh, kebanta bolong sane yukti, dewa sampun luwihing laksana, ring jgat turmaning bakti, pageh kukuh ring mercapada, sinah sanghyang widi asih.\n6. Tutup mangkin sampun rawuh, ring jempana sang atma luwih, dahat dumilah ring pedapane, pepayasan sarwa luwih, wastra dahat becik pisan, luwir gelung emas mesanggling.\n7. Sekadi magpag sang ratu, dewatane lintang asri, mundut bebaktane samian, gegambelan minakadi, widiadari widiadara, sinamian pada mesanti.\n8. Suaran suryake, makuwug, kanjekan dewane memargi, marerod maring ambara, keluwihane mangenyudin, ring margi tan kaceritayang, rawuh ring margi surge luwih.\n9. Wenten bale rika kepanggih, irika ring ajeng candi, bale antuk candra kanta, tejane kalintang asri, irika sang meraga atma, betarane menyiramin.\n10. Risampun puput, kejaya jaya den agelis, olih para resing wyat, ngastawayang atma luwih, raris matur sembah, ring budpadan ida betara.\n1. Sanghyang atma raris lumaku, maring purin betarane, katuntun para dewati, maring puri luwihing warna murub, ring temboke lintang nguwub, dumilah manik abang, kulawarga sang atma katemu, maka sami nyapa hyang atma, Sanghyang atma raris ngandika.\n2. Uduh dewa titiang malih katemu, semeton titiange, dewa malih kacunduk deriki, dahat liang manah, lintang sueca hyang sinuhun, mapaica puri luih, inggih betara dija malih puri ne tuhu, titiang meled sauninga, kawentenan hyang betara.\n3. Ida betara raris ngandika arum, duh dewa sang atma, dasa paneling saking deriki, sakewanten srahina betara guru, tan mari ida pacang tedun, me mritiaksa yang moksa pada, sapunika duh sang wawu rawuh, kagiat wenten swaran rebab, tan pegatan ring ambara.\n1. Hyang atma tur ngaksi ring awan, wenten pelinggih luwih, mahias manik surya kanta, luwih asri maring langit, ngapehang ambu mrik utama, ring langit tedun malujug, dahating asri manyurarit.\n2. Agelis Sang Atma ngaran Sika, saksat batis andus yukti, midep ngacep yogan bethara, wantah mraga sarin semadi, nemuang tiga dados nunggal, Sanghyang Atma luwuhing kukuh, ngerastiti Sanghyang Widhi.\n3. Singgih Sanghyang Siwanata, ledang jeng bethara ngaksi, ratu mraga asta guna, ngerahajengang jagat sami, uppeti stiti muang prelina, ring sehananing tumuwuh, ngawisada dewata sami.\n1. Ring pancapita mawisesa, Hyang Siwa Guru sampun pasti, malih maring ratna yoga, Sakya muki parab pakulun, ring tata gata sri werocana, wantah yukti, utamaning panca budha.\n2. Duwaning paduka bethara, pamuputing darmaning luwih, ngewasayang sedagingnya, kangin putih gajah sinangguh, sampun yukti mapesengan Hyang Iswara.\n1. Ring daksina warna barak, bethara anglihin paksi, mapesengan Sanghyang Brahma, Maring kulon kuning tuhu, ngalinggihin nagapasa, kaparabin, wantah Sanghyang Mahadewa.\n2. Maring lor mewarna ireng, gruda wantah kelingihin, sampun kaloktah ring jagat, keparabin Sanghyang Wisnu, kelod kangin warna danta, sampun pasti, warak maka pelinggih\n3. Hyang Mahesora parab paduka, kelod kauh jingga warni, kelod kauh jingga warni, misa maka palinggihan, Sanghyang Rudra kang sinangguh, Sanghyang Sambu biru warnia, kaje kangin, wilmana maka palinggihan.\n4. Sastra sang, bang, tang, punika, pragayan hyang duk kastiti, antuk manusa ring jagat, mangda sida molih ayu, ne kebawos panca brahma, sastra ang, ing, keragayang sang meraga sucia.\n5. Aksara malih lelima, Nang, Mang, Sing, Wang, Yang, Tan mari, kebaosang dasa aksara, sastra lintang pingit tuhu, gagelaran sang pradnyan, mangda panggih, margi pacang nekeng suarga.\n1. Sampun puput matur sembah, ring ida sang maha niti, rikalaning sasih kapat, ambun sekar kembang wangi, para atma garjita mangkin, ring bongkol tarune atub, duwur batune menegak, lega manah nya mebalih, sekar tunjung, sekar ungu pudak angsana.\n2. Ke asrian sura bwana, tan wenten sane nyamenin, rika ring tukade linggah, wenten jwa paksi blibis, tingkah nya ngenyudin hati, nguwuhin manah ulangun, ikekupu ipun bungsang, nyusur sekar kembang wangi, I kecubung, nenten ke kasorang.\n1. Tan kacrita watek kingkirana prapta, tangkejut wara atma sami, midep katkeng baya, risampune ketatasang, dewata nitah raksasi, atma presama, mangda menangkil ke puri.\n2. Wara atma garjita tangkil ngapurian, nangkil ring dewa sami, pacang mapewarah, wara atma trepti pisan, siaga pacang mamiragi, hyang dewata, raris ngawedarang indik.\n3. Kangin putih irika genah malingga, sang mraga dana sitti bakti, kelod kangin dadu merunnya, sang kasub webuh ring jagat, kelod meru abang yukti, sang nlebing tattwa, sanghyang aji saraswati.\n4. Kelod kauh natan sios meru jingga, liggih ida sang tresna asih, ring para jana, kawuh meru kuning rika, purusa ring yuda yukti, uduh dewa, sapunika jwa elingin.\n5. Kaja kauh meru wilis natan iwang, sang sadu budhi malinggih, teleb ring tapa brta, meru ireng kaja muwah, sang wicaksana tossing luwih, kaping untat, sane mangkin kelanturin.\n6. Kaja kangin meru jingga warnan nya, sane patut ngeliggihin, sang pupating darmika, sdaging kahyun mresidangyang, maring madia manca warni, sang luwihin suci, puput ngalarang yoga semadi.\n1. Sanghyang atma, mretyaksayang salwir pituduh, sampun sinah pisan, kawentenan sami ngaksi, wantah patut, kemargian rawuh riwekas.\n2. Antuk kepastu, ring ida sanghyang sinuhun, duk ring merca pada, tan luputing letuh yukti, alah ayu, kasupat ring hyang wisesa.\n3. Mangkin tuhu, pengandikan ida iratu, sanghyang parama wisesa, para atma mangda ngungsi, genah ipun, manut maring swadarman nya\n1. Kirang langkung aturan titiang, ring pamiarsa sareng sami, titiang nunas gung ampura, tambet titiang wantah katur, pangkah nulad sang wicaksana, sampun wyakti, akweh kekirangan titiang.\nMaka penyineb titiang OM SANTIH SANTIH SANTIH OM\nDiposting oleh WARTA HINDU DHARMA di 15.25\nuptdispenda karangasem 18 Februari 2017 04.43\nBecik pisan geguritan puniki, suksma aturang tityang. Loba tityang malih yening wenten geguritan sane merupa pitutur durus unggahang malih manden wenten anggen tityang sasuluh dados jatma\nWIZARD 46 11 Maret 2018 03.04\nKidung untuk apa atma tawa nike?


2 Timotius 4 (BALI)\n1Saking sarat pesan tiang mituturin cening di ayun Ida Sang Hyang Widi Wasa muah Ida Sang Kristus Yesus, ane lakar nepasin sakancan manusane, ane enu idup muah ane suba mati. Malarapan pangrauh muah pamrentahan Idane, tiang mapiteket teken cening,\n2apanga cening nartayang muah geleng nuturang Orta Rahayune dimasane liang wiadin tuara liang; sinahangja pajalan anake pelih, glemekin muah pituturinja ia baan keneh ane sabar muah aji paurukan.\n3Lakar ada masanne anake tusing lakar nyak madingehang paurukan ane sujati, nanging ia pada lakar ninutin kitannyane newek, buina ia lakar ngalih guru-guru buat ngurukang paundukan-paundukan ane demenina madingehang.\n4Ia pada lakar ngelen ulat arepa teken paurukan ane sujati muah ia lakar pada santep madingehang satua-satua ane puyung.\n5Nanging cening, ingetang pesan dewek ceninge arepa teken saluiring paundukan; sabarja sajeroning nandang kakewehan, jalanangja gaen ceninge midartayang Orta Rahayune muah pragatangja sakancan kapatutan ceninge mamarekan teken Ida Sang Hyang Widi Wasa.\n6Buat padewekan tiange, suba teka panemayan tiange lakar dadi aturan; panemayan tiange mati suba paek.\n7Sajeroning malomba, tiang suba nyaratang malaib kanti teked di wates ane panyuud, nah ento tiang suba ngemit kapracayan tiange teken Ida Sang Kristus.\n8Ane jani gelungan kamenangan suba kasediaang buat tiang, nah ento gelungan kasujatian, ane lakar kapaicayang teken tiang didina pangrauh Idane, baan Ida Sang Panembahan, ane maraga Hakim ane adil. Buina tusingja teken tiang dogen, nanging teken sakancan anake ane madasar kapitresnan ngajap-ajap rauh Idane.\n9Ulehangja dewek ceninge apang dienggal teka nelokin tiang.\n10Demas suba ngalahin tiang, sawireh ia nresnain gumine ene, tur ia suba ka kota Tesalonika. Kreskes suba ka gumi Galatia muah Titus ka gumi Dalmatia.\n11Tuah Lukas ane enu marengin tiang. Alihja Markus tur ajakja bareng mai, sawireh ia maguna pesan buat nulungin tiang.\n12Tiang suba ngutus Tikikus ka kota Epesus.\n13Dikalan ceninge teka mai, abaja jubah tiange ane kutang tiang jumah Karpus di kota Troas, buina abaja buku-bukune makejang, minakadinne pesan buku-buku ane aji kertas kulite ento.\n14Aleksander, pande temagane ento, suba liu pesan mapagae ala marep teken tiang. Ida Sang Panembahan lakar ngwales ia manut pagaennyane.\n15Tangarinja dewek ceninge arepa teken ia, sawireh ia sanget pesan tungkas teken paurukan iragane.\n16Dugas tiang nindihin dewek tiange ane simalu, tusing ada anak ane ngilonin tiang, makejang pada ngalahin tiang. Dumadak Ida Sang Hyang Widi Wasa tusing nyisipang ia ajaka makejang.\n17Nanging Ida Sang Panembahan tansah ngabih tur ngicen tiang kakuatan, kanti tiang nyidayang midartayang Orta Rahayune, apanga kadingeh baan bangsa-bangsane ane tidong Yahudi; tur tiang luput uli bungut singane ento.\n18Buina Ida Sang Panembahan lakar ngluputang tiang uli sakancan pangindrajalane tur lakar nuntun tiang saha rahayu ngungsi ka Kaprabon Idane ane anyar di suargan. Luihangja Ida salami-laminnya. Amin.\n19Pangayu bagian tiange buat Priskila muah Akwila muah buat kulawargan Onesiporuse.\n20Erastus enu nongos ditu di kota Korintus muah Tropimus suba kalahin tiang di kota Miletus, sawireh ia sakit.\n21Ulehangja dewek ceninge, apanga cening nyidayang nekain tiang satonden masan dingine. Pangayu bagia uli Ebulus, Pudes, Linus muah Klaudia, aketo masih uli sakancan nyama-nyamaane ane lenan.\n22Ida Sang Panembahan nyarengin roh ceninge. Sih pasuecan Ida Sang Hyang Widi Wasa nyarengin cening ajak makejang.


Matius 22 (BALI)\n1Ida Hyang Yesus malih mapidarta ring anake akeh punika nganggen pangande, sapuniki:\n2“Pamrentahan Ida Sang Hyang Widi Wasa punika yen upamayang, tan bina sakadi sang prabu, sane madue karya pabuncingan buat putran idane.\n3Irika ida ngutus parekan-parekan idane ngaturin sawatek anake sane sampun kaundang, mangda ledang pada ngrauhin. Nanging anake punika tan wenten sane kayun rauh.\n4Malih ida ngutus parekan sane tiosan, tur kapiteketin asapuniki: ‘Aturangja teken ida dane ane suba pada undang gelahe, kene: Sami sampun pada cumawis, kebo miwah wewalungan tiosan sampun pada katampah, tur sami sampun cawisang ida. Ne mangkin ragane katurin mangda ledang pada rauh.’\n5Nanging anake sane kaundang sami pada tan lingu. Wenten sane ka tegalne, wenten sane ngurusang dagangane.\n6Samaliha sane tiosan wenten sane ngejuk tur nigtig tumuli ngamademang parekane punika.\n7Duaning punika, sang prabu kalintang duka. Raris ida ngutus wadua balan idane buat mancut urip anake sane mademang parekan-parekan idane miwah ngeseng kotanipune.\n8Sasampune punika, ida raris ngandika ring parekan-parekan idane asapuniki: ‘Panamiune makejang suba makebat, nanging paratamiune tusing ada ane teka.\n9Ento kranane kemo cai jani ka margane gede muah ka pempatane. Ajak mai sawatek anake ane tepukin cai.’\n10Raris parekane pada medal ka margane. Sawatek anake sane panggihinipun, sami kaundang kajak ka puri. Ring pantaranipune, wenten jadma corah, taler wenten jadma becik kantos bek purine.\n11Rikala sang prabu ngranjing nyingak paratamiune, wenten cingak ida anak sane mapangangge tan manut sesanan anak kundangan.\n12Raris ida ngandika ring ipun sapuniki: ‘Ih jero, apa awanane dadi jerone langgia pesan bani-bani ka puri tuara nganggo panganggo ane manut teken sesanan anak kundangan?’ Anake punika kabibil tan mrasidayang matur.\n13Sang Prabu raris ngandika ring parekan idane: ‘Talininja lima-batisne tur entungangja ia pesu sig petenge ane paling petenga, ditu ia bakal ngeling masesambatan kanti giginne kriet-kriet.’”\n14Pamuput Ida Hyang Yesus ngandika sapuniki: “Santukan akeh sane kaundang, nanging wantah akidik sane kapilih.”\n15Anake sane saking golongan Parisi sami pada makaon, tumuli mapiguman ngrincikang daya, mangda malantaran antuk pitaken, dane nyidayang ngrereh saud wecanan Ida Hyang Yesus.\n16Dane raris ngutus sisian danene sareng ring anak saking golongan Herodese maranin Ida Hyang Yesus, mataken sapuniki: “Guru, titiang sami mariangken, mungguing Guru puniki yuakti maraga polos tur sadu. Madasar antuk darma sadu Guru ngurukang pakarsan Ida Sang Hyang Widi Wasa. Samaliha Guru tan ajerih ring sapasiraja, santukan Guru tan matuju mua.\n17Ne mangkin indayangja ndikayang ring titiang, manut sane munggah ring pakayunan Gurune: Yen manut Cakepan Torat iragane, punapike patut naur pajeg ring Sang Nata Ratu, punapi tan?”\n18Nanging Ida Hyang Yesus wikan ring kacorahan manahnyane, raris Ida ngandika: “Apa awanane jerone nyugjugin Tiang, ih anak ane mapi-mapi.\n19Edengangja teken Tiang pipise ane lakar anggo mayah pajege ento!” Raris ipun ngedengang jinah perak abidang.\n20Malih ida mataken ring ipun sapuniki: “Ento gambar muah parab enyen ane munggah ditu?”\n21Aturipune: “Punika gambar miwah parab Ida Sang Nata Ratu.” Ida raris ngandika ring ipun: “Lamun keto, aturangja teken Ida Sang Nata Ratu apa ane mula dadi druen ida, tur aturangja teken Ida Sang Hyang Widi Wasa, apa ane mula dadi druen Ida Sang Hyang Widi Wasa!”\n22Wau miragi pangandikan Idane asapunika, ipun sami pada angob tumuli makaon tan papamit saking ajeng Ida Hyang Yesus.\n23Kala punika wenten anak saking golongan Saduki rauh tangkil ring ajeng Ida Hyang Yesus. (Golongan Sadukine punika maosang, mungguing anake sane sampun padem, tan pacang kauripang malih saking pantaran anake padem.) Dane mataken sapuniki:\n24“Guru, manut pangandikan Nabi Musa, yen wenten anak padem, nanging durung maderbe pianak, patut nyaman anake padem punika ngambil baluannyane mangdane numbuhang sentana buat sang padem.\n25Sane riin ring pantaran titiange wenten anak manyama sareng pepitu. Sane pinih keliha ngambil anak eluh. Tan sue, raris anake lanang punika padem. Santukan durung wenten sentana, baluannyane kambil antuk adinipune.\n26Adinipune taler padem tan pasentana. Adi sane kaping tiga raris ngambil ibalu punika, nanging taler padem tan pasentana. Asapunika sapanglanturipun kantos sane pinih alita.\n27Pamuputipun ibalu punika taler padem.\n28Ring benjang wekas, yen sampun rauh masannya anake padem pada kauripang, saking pantaran anake pepitu iwau, sirake sane patut dados somah ibalu punika? Santukan makapepitu sampun naenin nganggen ipun somah?”\n29Pasaur Ida Hyang Yesus: “Ambate iwang pangresepan ragane, santukan ragane tan resep ring daging Cakepan Sucine miwah kawisesan Ida Sang Hyang Widi Wasa!\n30Santukan disampun anake kauripang saking pantaran anake padem, ipun tan bina sakadi paramalaekate ring suargan. Ipun tan malih makurenan wiadin kapakurenang.\n31Nanging ngeniang paindikan anak padem jaga kauripang, punapike ragane durung maosin sabdan Ida Sang Hyang Widi Wasa sane sapuniki:\n32‘Ulun ene Widi ane kasungsung baan Abraham muah Ishak muah Yakub.’ Punika mapiteges Ida Sang Hyang Widi Wasa maraga Widin anake sane urip, boya Widin anake sane padem.”\n33Wau anake akeh punika miragi indike punika, ipun sami pada angob ring paurukan Idane.\n34Rikala anake sane saking golongan Parisi pada miragi mungguing anak Sadukine sampun kakaonang sajeroning bebaos antuk Ida Hyang Yesus, raris dane sami pada mapunduh.\n35Wenten sinalih tunggal guru agama matur pitaken, buat nyadia ngrereh saud pangandikan Idane, sapuniki atur danene:\n36“Guru, pituduhe sane encen sane pinih utamana ring Pidabdab Torate?”\n37Pasaur Ida Hyang Yesus, sapuniki: “ ‘Tresna baktija teken Ida Sang Hyang Widi Wasa, Panembahan kitane, aji panelah bayu, sabda muah idep kitane.’\n38Punika pituduh sane mautama miwah sane pinih buat.\n39Pituduhe sane kaping kalih sane pateh kautamanipun, sapuniki: ‘Tresna asihja kita teken sesaman kitane, buka kita tresna teken dewek kitane padidi.’\n40Sadaging Cakepan Torat Dane Nabi Musa miwah cakepan paranabine, sami sampun kacakup sajeroning pituduhe makakalih puniki.”\n41Rikala anake sane saking golongan Parisi nuju mapunduh, Ida Hyang Yesus raris mataken ring dane, asapuniki:\n42“Yen manut pakayunan ragane, Sang Prabu Sane Kajanjiang punika, sapasirake sane madue sentanane?” Atur danene sareng sami: “Sang Prabu Sane Kajanjiang punika sentanan Sang Prabu Daud!”\n43Pangandikan Ida Hyang Yesus: “Yen asapunika napi awinanipun Roh Ida Sang Hyang Widi Wasa ngwisikin Ida Sang Prabu Daud, mangda Ida nyambat Panembahan, ring Sang Prabu Sane Kajanjiang punika? Santukan Sang Prabu Daud mabaos sapuniki:\n44Ida Sang Hyang Widi Wasa masabda ring Panembahan titiange: ‘Negakja cening di tengawan Ajine, kanti sawatek musuh Ceninge dadiang Aji pajekjekan Ceninge.’\n45Raris, yen Ida Sang Prabu Daud nyambat Sang Prabu Sane Kajanjiang punika ‘Panembahan’, sapunapi antuka dados sentanan Sang Prabu Daud?”\n46Tan wenten anak angan adiri sane mrasidayang nyaurin pitaken Idane. Tur ngawitin saking rahina punika tan wenten malih anak sane purun matur pitaken ring Ida Hyang Yesus.


Kolose 3 (BALI)\n1Punika awinanipun semeton, yening semeton sampun katangiang sareng Ida Sang Kristus, ulatija paindikan-paindikan sane wenten ring suargan ring genah Ida Sang Kristus malingga, ring singasana sane mawisesa ring tengen Ida Sang Hyang Widi Wasa.\n2Telebangja makayunin paindikan-paindikan sane wenten ring suargan, sampunang paindikan-paindikan sane wenten ring jagate.\n3Santukan semeton sampun padem, tur urip semetone sareng Ida Sang Kristus sajeroning Ida Sang Hyang Widi Wasa.\n4Urip semetone sane sujati inggih punika Ida Sang Kristus, tur benjang wekas rikala Ida Sang Kristus mapakantenang raga, semeton taler pacang sareng kapakantenang, samaliha pacang polih duman sajeroning kaluihan Idane.\n5Punika awinanipun semeton patut ngamademang indrian jagate, sane ngwawa semeton, minakadinipun: macecabulan miwah saluiring indria sane cemer, pepineh sane kaon, samaliha loba angkara (santukan loba angkara punika mapiteges nyungsung dewa-dewa).\n6Sawetning pidukan Ida Sang Hyang Widi Wasa pacang katibakang ring anake sane tungkas ring Ida malantaran paindikan-paindikane sane kadi asapunika.\n7Sane riin semeton urip satinut ring indriane sane kadi asapunika, sane ngwawa urip semetone.\n8Nanging sane mangkin semeton patut ngutang saluiring paindikan sane kadi asapuniki, minakadinne: pedih, sengitan, pisuna. Indik mamisuh wiadin mabebaosan sane cemer, sampunangja naenin medal saking cangkem semetone.\n9Sampunangja kantos wenten ring pantaran semetone sane saling bobabin, santukan semeton sampun ngutang urip sane lawas miwah parisolahnyane,\n10tur sampun ngrangsuk urip sane anyar, sane tansah kaanyarang antuk Ida Sang Hyang Widi Wasa, sane ngardi manusane, satinut ring lawat Idane. Mangda semeton prasida molih kaweruh sane sujati ngeniang indik Idane.\n11Dadosipun tan wenten malih binanipun bangsa boya Yahudi wiadin bangsa Yahudi, anak sane masunat miwah anak sane tan masunat, jadma sane tan uning ring adat wiadin jadma biadab, roang tatadan wiadin anak merdeka, nanging makasami sampun katunggilang sajeroning Ida Sang Kristus tur Ida Sang Kristus malingga ring ipun makasami.\n12Semeton sampun dados kaulan Ida Sang Hyang Widi Wasa. Ida sayang ring semeton tur sampun nyelik semeton dados druen Idane. Punika awinan semeton patut ngagem kapitresnan miwah kapiolasan, andap asor, darma sadu miwah sabar.\n13Semeton patut saling tulungin miwah saling aksamayang, rikalaning wenten sane sekel kayun arepa ring semetonnyane sane lianan. Semeton patut saling aksamayang sakadi Ida Sang Hyang Widi Wasa sampun ngampurayang semeton.\n14Maliha sane utamaan ring sakancan paindikane punika makasami, tan lian wantah kapitresnan, sane nunggalang saluiring paindikan sajeroning patunggilan sane sampurna.\n15Karahayuan paican Ida Sang Kristus, patut tansah ngwawa manah semetone, santukan semeton sareng sami sampun kesengin antuk Ida Sang Hyang Widi Wasa dados maraga tunggal sajeroning karahayuane punika. Aturangja panyuksma.\n16Sabdan Ida Sang Kristus sane wibuh punika patut urip ring kayun semetone. Saling ajahin miwah saling pituturinja masrana kawicaksanan. Kidungangja Kidunge, kidung pujian miwah kidung rohani; luihangja Ida Sang Hyang Widi Wasa masrana matur panyuksma ring angen semetone.\n17Punapija sane karyanin miwah baosang semeton, laksanayangja punika sajeroning parab Ida Sang Hyang Yesus, sarwi aturangja panyuksma ring Ida Sang Hyang Widi Wasa, Sang Aji, malantaran Ida Sang Hyang Yesus.\n18Inggih parasemeton sane istri-istri, semeton patut satinut ring rabin semetone, santukan kadi asapunika patutipun solah anake Kristen.\n19Tur parasemeton sane lanang-lanang, tresnainja rabin semetone, sampunangja kasar marep ring ipun.\n20Ih cerik-cerike, tinutinja meme bapan ceninge, sawireh keto mula solah anake Kristen, ane kaledangin baan Ida Sang Hyang Widi Wasa.\n21Maliha pabuat parasemeton wong tua, sampunangja semeton ngawinang alit-alite brangti, mangdane ipun tan kantos mamelog.\n22Ih pararoang tatadan, tinutinja pamekel ragane. Edaja ragane nglaksanayang prentahnyane dinuju ragane mapadu arep dogen, buat ngliangang atinne, nanging laksanayangja saking nekeng ati, malantaran baktin ragane teken Ida Sang Panembahan.\n23Apaja ane gaenin ragane, laksanayangja saha nekeng ati, buka ragane mamarekan teken Ida Sang Panembahan, tusingja buka mamarekan teken manusa.\n24Ingetangja, Ida Sang Panembahan lakar mapaica pikolih teken ragane; ragane lakar nampi pikolih ane suba sediaang Ida pabuat kaulan Idane. Sawireh pamekele ane sujati, ane panjakin ragane, tuah Ida Sang Kristus.\n25Buina pabuat anake droaka yadian enyen jua ia, ia lakar nampi pikolih kadrowakannyane; sawireh Ida Sang Hyang Widi Wasa lakar nepasin anake makejang baan tetepasan ane patuh.


1 Tawarikh 12 (BALI)\n1Duk Ida Sang Prabu Daud malinggih ring Siklag, ring genah idane ngluputang raga saking Ida Sang Prabu Saul, ida kasarengin antuk prajurit-prajurit sane sampun nyayeng rana tur kapiandel pisan.\n2Dane punika suku Benyamin suku bangsan Ida Sang Prabu Saul. Dane pada pascad pisan mapanahan wiadin mlangsut batu antuk tangan tengen wiadin kiwa.\n3Dane Ahieser miwah Yoas putran Dane Samaa, sane saking Gibea sane makadados komandannyane. Paraprajurite punika minakadinipun: Dane Yesiel miwah Dane Pelet, putran Dane Asmawet. Dane Beraka miwah Dane Yehu saking Anatot. Dane Yismaya saking Gibeon. Dane dados prajurit sane kasub, salah tunggal komandan pasukan sane tigang dasa. Dane Yeremia, Dane Yehasiel, Dane Yohanan miwah Dane Yosabad sane saking Gedera. Dane Elusai, Dane Yerimot, Dane Bealya, Dane Semarya miwah Dane Sepaca saking Harupi. Dane Elkana, Dane Yisia, Dane Asareel, Dane Yoeser miwah Dane Yasobam, saking palingsehan Dane Korah. Dane Yoela miwah Sebaja, putra-putran Dane Yeroham saking Gedor.\n8Ring sor puniki pesengan paraprajurit sane kasub tur nyayeng rana saking suku Gad sane ngiring Ida Sang Prabu Daud rikala ida ring bentenge ring tegal melakange. Paraprajurite punika pascad ngunayang tameng miwah tumbak. Sebengnyane galak sakadi singane tur palaibnyane becat sakadi kidange ring gunung.\n9Pesengannyane manut susunan pangkatnyane ngawit saking sane tegeh ngantos sane pinih andap sapuniki: Dane Eser, Dane Obaja, Dane Eliab, Dane Mismana, Dane Yeremia, Dane Atai, Dane Eliel, Dane Yohanan, Dane Elsabad, Dane Yeremia miwah Dane Makbanai.\n14Ring pantaran anak sane saking suku Gad punika, wenten makudang-kudang prawira sane wayah sane dados komandan pasukan siu diri, miwah taler prawira sane kantun anom sane dados komandan pasukan satus diri.\n15Ring sasih sane kaping pisan rikalaning toyan Tukad Yordane mebet rauh ka tepi-tepinnyane, paraprajurite punika nglintangin tukade punika saha ngulah sakancan rakyate sane magenah ring lebake ring sisi kangin miwah kauh tukade punika.\n16Sedek rahina anu wenten makudang-kudang anak saking suku Benyamin miwah Yehuda maranin benteng linggih Ida Sang Prabu Daud.\n17Ida Sang Prabu Daud raris medal mapag anake punika saha ngandika sapuniki: “Yening pangrauhan semetone puniki mula wantah mapakayunan masawitra tur nyadia nulungin tiang, tiang taler jaga nyak masawitra ngiring semeton. Nanging yening semeton mapakayun jaga nyerahang tiang ring meseh tiange, yadiastu tiang nenten pacang ngwales semeton, Widin leluur iragane janten wikan ring indike punika tur Ida pacang nyisipang semeton.”\n18Salah tunggal saking pantaran anake punika, sane mapesengan Amasai sane wekasan dados “Komandan pasukan tigang dasa” punika raris kencengin antuk Roh Ida Sang Hyang Widi Wasa sarwi mabaos sapuniki: “Duh Ratu Sang Prabu Daud putran Dane Isai, titiang sareng sami puniki dados druen iratu. Dumadak palungguh iratu miwah sakancan anake sane nulungin iratu prasida labda karya! Ida Sang Hyang Widi Wasa ngiangin iratu.” Ida Sang Prabu Daud raris nampi pangrauhan danene, tur dane pada kamanggehang dados komandan ring wadua balan idane.\n19Wenten makudang-kudang prajurit saking suku Manase sane nilar induk pasukannyane raris ngiring Ida Sang Prabu Daud ritatkala ida medal ka payudan sareng wong Pilistine buat jaga mayuda nglawan Ida Sang Prabu Saul. Sujatinipun ida nentenja ngrowangin wong Pilistine, santukan pararatun wong Pilistine pada sumangsaya yening ida jaga lompang ring janji tumuli mawali ka ajeng Ida Sang Prabu Saul ratun idane. Duaning punika pararatun wong Pilistine raris ngandikayang mangda Ida Sang Prabu Daud mawali ka Siklag.\n20Paraprajurit sane saking suku Manase sane ngiring Ida Sang Prabu Daud rikala ida mawali ka Siklag inggih punika: Dane Adnah, Dane Yosabad, Dane Yediael, Dane Mikael, Dane Yosabad, Dane Elihu miwah Dane Siletai. Ring suku Manase dane sareng sami dados parakomandan pasukan siu diri.\n21Dane ngaula ring Ida Sang Prabu Daud makadados parakomandan pasukan idane, santukan dane punika prajurit-prajurit sane sura dira, tur wekasan, dane sareng sami dados komandan-komandan ring wadua balan Israele.\n22Satsat nyabran rahina wenten anak rauh ngiring Ida Sang Prabu Daud, kantos wadua balan idane digelis dados katah pisah.\n23Ritatkala Ida Sang Prabu Daud sampun jenek ring Hebron, akeh pisan prajurit-prajurit sane sampun pascad ngranjing dados wadua balan idane buat jaga ngamanggehang ida dados prabu, ngentosin Ida Sang Prabu Saul, sakadi sane sampun kajanjiang antuk Ida Sang Hyang Widi Wasa. Cacakanipun sakadi ring sor puniki: Saking suku Yehuda wenten nem tali domas sane sregep masanjata tameng miwah tumbak. Saking suku Simeon wenten prajurit pitung tali satus sane sampun pascad. Saking suku Lewi wenten petang tali tigang atak diri. Pangiring-pangiring saking palingsehan Yoyada, katurunan Dane Harun wenten sareng tigang tali pitung atus diri. Saking kulawargan Dane Sadok wenten sareng kalih likur anak truna-truna sane sampun dueg mayuda. Saking suku Benyamin (suku bangsan Ida Sang Prabu Saul) wenten tigang tali diri. Saking suku Benyamin akehan sane kantun salulut ring Ida Sang Prabu Saul. Saking suku Epraim wenten kalih dasa tali nanggu domas diri anak sane sampun kasub ring pantaran palingsehannyane. Saking suku Manase dauh tukad wenten sareng plekutus tali diri jadma seselikan sane ngamanggehang Ida Sang Prabu Daud madeg ratu. Saking suku Isakar wenten komandan satak diri kairing antuk prajuritnyane suang-suang. Parakomandan puniki sami pada wikan ring indik sane patut kamargiang antuk bangsa Israel miwah masa sane pinih becik buat ngamargiang indike puniki. Saking suku Sebulon wenten sareng seket tali diri jadma sane kalintang satia tur kapiandel buat mayuda, samaliha pascad ngunayang saananing sanjata. Saking suku Naptali wenten komandan siu diri kairing antuk prajurit tigang dasa pitu tali diri, sane masanjata tameng miwah tumbak. Saking suku Dan wenten prajurit sareng ulu likur tali nanggu tigang atak diri sane sampun pascad. Saking suku Aser wenten prajurit petang dasa tali sane sampun sayaga jaga mayuda. Saking suku-suku sane magenah dangin Tukad Yordane, inggih punika: Suku Ruben, Gad, Manase dangin tukad, wenten prajurit satus kalih dasa tali diri sane sampun pascad ngunayang saananing sanjata.\n38Makasami wadua balane puniki sampun sayaga buat mayuda. Ipun sareng sami raris mamargi ka Hebron, gumanti ngamanggehang Ida Sang Prabu Daud jumeneng ratu ngwengku bangsa Israele makasami. Wong Israele sane tiosan taler sampun pada saigum buat ngadegang Ida Sang Prabu Daud.\n39Tigang rahina suenipun, ipun sareng sami ngiring Ida Sang Prabu Daud ring Hebron saha mapesta mangan nginum antuk ajeng-ajengan miwah inum-inuman sane sampun kasediaang antuk parasemetonnyane saking wewidangannyane suang-suang.\n40Suku-suku bangsa sane magenah doh kaler, minakadinne suku Isakar, Sebulon miwah Naptali, sami pada rauh makta keledae, unta, bagal miwah lembu sane sarat mondong ajeng-ajengan, tepung, woh aa, kismis, anggur miwah minyak saitun. Ipun taler makta banteng miwah biri-biri, sane jaga katampah kanggen ajengan. Indike punika makasami dados cihna kaliangan sane karasayang antuk sakuub jagat Israele.


PURWAKANING DADI 44 BAN - Wusan punika Dane Yusup raris - Bible Search\nPURWAKANING DADI 43 PURWAKANING DADI 45\nPURWAKANING DADI 44\nGelas Dane Yusup ical\n1Wusan punika Dane Yusup raris mrentahang ring pangenter jeron danene, sapuniki: “Isininja karung-karung anake ento gandum amun apaja dadi baana ngaba. Buina pejang masih pipisne di karungne suang-suang. 2Gelas perak icange pejang sig karung anake ane paling cerika, tur pipis pamelin gandume masih pejang ditu.” Pangenter purine punika raris ngamargiang sapatitah Dane Yusup punika. 3Benjangipun sasampun tatas rahina, dane sareng sami miwah keledaen danene pada kalugrain mamargi. 4Nanging sadurunge doh pamargin danene saking kotane punika, Dane Yusup tumuli ngandika ring pangenter jeron danene sapuniki: “Kemaja kepung anake ento. Yen cai suba neked ditu, kene baan ngraos teken ia: ‘Kenken dadi jerone ngwales ane melah aji ane jaat. 5Ngudiang dadi jerone mamaling gelas perak gustin tiange ane anggen dane nginum muah matetenger. Bani pesan jerone malaksana corah buka keto.’ ”\n6Rikala pangenter jerone punika rauh ring genah danene sareng sami, raris pangandikan Dane Yusup punika karauhang ring dane sareng sami. 7Dane sareng sami raris masaur: “Napi awinanipun jerone mabaos kadi asapunika ring tiang sareng sami? Doh paratiang sareng sami pacang purun malaksana kadi asapunika. 8Jinahe sane keniang tiang ring karung tiange suang-suang, boyake sampun buat tiang saking tanah Kanaan tur waliang tiang ring jerone? Doh paratiang pacang mamaling mas wiadin perak saking jeron gustin jerone. 9Ring pantaran tiange sareng sami puniki, ring karung siraneja keniang jerone gelase punika, rarisang pademang ipun, tur tiang sareng sami nyadia dados panjak jerone.”\n10Sasampune punika, pangenter purine punika raris masaur: “Raos jerone ento beneh. Sig karung nyenneja bakatang tiang gelase ento, tuah ia dogen lakar dadi panjak tiange, nanging jerone ane lenan dadi mulih saha rahayu.” 11Irika dane sareng sami pada nedunang tur ngagah karungnyane suang-suang. 12Pangenter jerone punika raris nureksain sakasiki, ngawit saking sane pinih duur ngantos rauh ring sane pinih alit. Irika raris gelase punika kakeniang ring karung Dane Benyamin. 13Dane raris pada nyetset busanan danene, tur keledaen danene suang-suang raris pada kapondongin tumuli dane mawali ka kota.\n14Ritatkala dane Yehuda miwah parasemeton danene rauh ring jeron Dane Yusup, Dane Yusup katuju kantun ring jero. Dane raris pada nyumbah ring ajeng danene. 15Dane Yusup raris ngandika ring dane sapuniki: “Apa ane gae jerone ene? Tusingke jerone nawang, anake ane buka tiang ene nawang pajalan jerone aji matetenger?”\n16Irika dane Yehuda raris matur: “Napike sane jaga aturang titiang ring palungguh iratu? Samaliha napike sane jaga anggen titiang muktiang kapatutan titiange. Ida Sang Hyang Widi Wasa sampun nyinahang kiwangan titiange puniki. Duaning punika titiang sareng sami puniki patut dados panjak palungguh iratu, boya wantah parekan druene, sane ring karung ipune kakeniang gelase puniki.”\n17Nanging pasaur Dane Yusup: “Tiang tusing pesan lakar nglaksanayang ane buka keto. Sig karung nyenneja gelase ento bakatanga, ia dogen ane lakar dadi panjak tiange. Nanging jerone ane lenan ene, kemaja mulih saha rahayu ka umah bapan jerone.”\nDane Yehuda nindihin Dane Benyamin\n18Dane Yehuda raris ngarepang nganampekin Dane Yusup, sarwi matur sapuniki: “Nawegang ratu, dumadak palungguh iratu ledang nglugrain parekan druene matur baos abuku ring ayun iratu. Samaliha sampunangja palungguh iratu menggah piduka ring parekan druene, santukan palungguh iratu waluya ida sang prabu ngraga. 19Palungguh iratu sampun mataken ring titiang: ‘Apake jerone enu ngelah bapa muah nyama?’ 20Irika titiang sareng sami nguningayang ring palungguh iratu, mungguing titiang kantun maderbe bapa sane sampun tua, miwah adi, sane lekad rikalaning bapan titiange sampun tua. Belin ipune sane tunggal meme sampun padem. Kenginan wantah ipun newek sane kantun. Punika awinanipun bapan titiange kalintang tresna ring anake alit puniki. 21Sapangrarisipun palungguh iratu ngarsayang mangda ipun ajak titiang mriki, mangda aksi palungguh iratu. 22Nanging titiang matur ring palungguh iratu mungguing ipun nenten prasida nilar bapan ipune, santukan yening ipun nilar bapan ipune, sampun janten bapan ipune jaga padem. 23Sasampune punika palungguh iratu malih ngandika ring titiang sapuniki: ‘Yening adin jerone ane paling cerika ento tusing ajak jerone bareng mai, jerone tusing dadi buin matemu teken tiang.’\n24Sasampun titiang mawali kapanggih ring bapan titiange, titiang raris ngrauhang pangandikan palungguh iratu punika ring ipun. 25Raris bapan titiange ngenken titiang mawali numbas pangan mriki. 26Nanging titiang masaur sapuniki: ‘Tiang nenten mrasidayang jaga mrika. Santukan tiang nenten kalugra nangkil ring anake agung punika, yening adin tiange sane pinih alit nenten sareng-sareng ring tiang. Yening adin tiange sane pinih alita jaga nyarengin tiang, wau tiang jaga mamargi mrika.’ 27Wusan punika, bapan titiange raris mabaos ring titiang sareng sami, sapuniki: ‘Cening pada nawang, mungguing Rahel kurenan bapane, nglekadang rare tuah dadua. 28Ane adiri suba tusing enu. Sinah ia suba sarap sato galak, sawireh kanti kayang jani ia tusing teka. 29Yen anake cerik ene buin juang cening uli sig bapane, dipradene ia kena bencana, sinah cening ane ngranayang bapa ane suba uban tenenan, lakar mulih ka tanahe wayah ulihan nandang duhkita.’\n30-31Kenginan sane mangkin yening titiang mawali ring bapan titiange, raris panggihin ipun titiang nenten ngajak anake alit puniki, sinah ipun pacang padem. Santukan bapan titiange nenten mrasidayang urip, yening nenten ngajak anake alit puniki. Dadosipun titiang sane ngawinang bapan titiange sane sampun uban punika, jaga budal ka tanahe wayah, malantaran nandang duhkita. 32Samalihipun titiang sampun majanji ring bapan titiange, mungguing titiang jaga dados silur anake alit puniki yening ipun nenten ajak tiang malih mawali. Kenginan dosane punika titiang sane negen salami-laminipun. 33Duaning punika sane mangkin becikan titiang puniki dados panjak ring ayun palungguh iratu, buat ngentosin anake alit puniki, tur lugrainja anake alit puniki budal sareng-sareng ring nyama-nyamaanipune. 34Santukan sapunapi jagi antuk titiang budal ka genah bapan titiange, yening titiang nenten ngajak anake alit puniki, sareng-sareng ring titiang. Nenten jaga prasida antuk titiang ngeton kasinengkaonan sane nibenin bapan titiange.”


Keluaran 35 (BALI)\n1Dane Musa tumuli ngandikayang mangda bangsa Israel sami pada mapunduh. Irika dane ngandika ring ipun sapuniki: “Sapuniki sabdan Ida Sang Hyang Widi Wasa ring semeton:\n2Nem dina makelonne kita dadi ngarap sapagawen kitane makejang. Sakewala di dinane ane kaping pitu, ento dina pabuat mareren, dina ane suci pabuat Ulun, Ida Sang Hyang Widi Wasa. Yen ada anak bani magarapan di dinane ento, ia patut kadanda pati.\n3Buina kita tusing dadi mapi-api di jumah kitane di dina Sabate ento.”\n4Dane Musa malih ngandika ring bangsa Israele sapuniki: “Dauh pangandikan Ida Sang Hyang Widi Wasa sapuniki:\n5Pada maturanja teken Ida Sang Hyang Widi Wasa. Nyenja makeneh maturan, apanga ia maturan mas, perak wiadin prunggu,\n6kain lenen alus, bulun biri-biri ane mawarna biru, tangi muah barak, kain ane malakar aji bulun kambing,\n7kulit biri-biri ane muani ane kacelub barak, kulit alus, kayu akasia,\n8lengis anggon ngisinin lampu, wewangen anggon lengis upacara muah menyan kastanggi,\n9soca mirah delima muah soca ane lenan buat kapasang di epode muah tabeng dadan Pandita Agunge.”\n10“Sawatek anake ane bisa dadi tukang di pantaran kitane apanga teka mai buat ngae saluiring ane katitahang baan Ida Sang Hyang Widi Wasa, luire:\n11Kemah Suci, raab kemahe muah tukubne, sangket-sangket muah tulangne, sunduk, jejeneng muah sendinne,\n12Peti Prajanjian muah sanan panegenane, tutupne muah korden tekep Peti Prajanjiane,\n13mejane muah sanan panegenane, muah prabotne makejang, roti aturan pabuat Ida Sang Hyang Widi Wasa,\n14tongos lampu ane lakar anggon masuluh muah prabotne, lampu muah lengisne,\n15pasepan buat pamorboran menyane, muah sanan panegenane, lengis upacarane, menyan kastanggi, korden anggon angkeb lawang Kemah Sucine,\n16pamorboran aturan muah jaro prunggune, sanan panegenane muah prabotne makejang, bak pabasehan muah tatakanne,\n17korden-korden ane ngilehin natare, tungguh muah sendinne, korden buat angkeb gapuran natare,\n18lait muah tali buat Kemah Sucine muah buat natarnyane.\n19Panganggo kapanditan ane patut anggona baan parapanditane di katujune ia ngaturang ayah di Tongos Ane Suci, aketo masih panganggo kapanditan pabuat Harun muah pianak-pianakne.”\n20Bangsa Israel tumuli kesah saking genahnyane mapunduh.\n21Sapasiraja sane mamanah maturan, ipun raris rauh tur maturan ring Ida Sang Hyang Widi Wasa buat kanggen makarya ngwangun Kemah Linggih Ida Sang Hyang Widi Wasa. Ipun suang-suang makta saluiring barang sane perlu pabuat pangubakti miwah lakar buat makarya panganggen pandita.\n22Ipun suang-suang pada rauh, lanang istri saking lila ngaturang mas-masannyane minakadinne peniti mas, anting-anting, ali-ali, kalung miwah mas-masan sane tiosan, makasami katurang ring Ida Sang Hyang Widi Wasa.\n23Anake sane madue kain lenen alus, kain wol biru, tangi wiadin barak, kain sane malakar bulun kambing, kulit biri-biri muani sane mawarna barak, kulit alus, sami pada ngaturang aturannyane.\n24Sane madue perak miwah prunggu taler pada rauh ngaturang ring ayun Ida Sang Hyang Widi Wasa. Kadi asapunika taler sane madue kayu akasia sane keni kanggen ngwangun Kemah Sucine taler rauh ngaturang tarunnyane ring Ida Sang Hyang Widi Wasa.\n25Sawatek anake istri sane uning ngantih sami pada maturan benang, lenen alus, miwah wol biru, tangi miwah barak.\n26Ipun taler makarya benang sane malakar antuk bulun kambing.\n27Parapamimpine taler makta sesocan, miwah sane tiosan buat jaga kapasang ring kawaca epod miwah tabeng dadane.\n28Ipun taler makta wewangen miwah minyak buat nagingin lampu, minyak upacara miwah menyan kastanggi.\n29Bangsa Israele makasami saking suka lila pada makta aturannyane ring Ida Sang Hyang Widi Wasa, pabuat pakaryan sane prentahang Ida malantaran Dane Musa.\n30Dane Musa tumuli ngandika ring bangsa Israele, sapuniki: “Ida Sang Hyang Widi Wasa sampun nyelik Besaleel, okan Dane Uri, putun Dane Hur saking suku Yehuda.\n31Ida sampun mapaica wara nugraha kakuatan, kapradnyanan, kawicaksanan, miwah pangresepan pabuat saananing pakaryan luih tur endah,\n32buat ngrancang pakaryan sane patut kakaryanin antuk tukang mas, perak miwah prunggu.\n33Buat jaga ngebeg sesocan sane jaga kapasang, buat ngukir taru miwah ngaryanin saananing pakaryan sane luih tur endah.\n34Ida Sang Hyang Widi Wasa taler sampun mapaica wara nugraha kawicaksanan ring dane miwah ring Oholiab, okan Dane Ahisamak, saking suku Dan buat dados guru jaga ngurukang kawicaksanan danene ring anak tios.\n35Sang kalih sampun kapaicain wara nugraha kapradnyanan buat saluiring pakaryan tukang ukir, ngrancang miwah ngaryanin kain lenen alus, wol biru, tangi miwah barak miwah sane tios-tiosan. Dane pada wicaksana ngamargiang saluiring pakaryan, dueg ngrancang saluiring paindikan.


Anda ada di : Beranda - Lain - Lain - KEGIATAN BULAN BAHASA BALI\nDiterbitkan : Kamis, 14 Februari 2019 - Kategori : Lain - Lain\nNusa Bali kaloktah pinaka destinasi wisata dunia, basa pergaulan ring Bali patut ngwesayang tigang basa luire : 1)pinaka warga negara Indonesia patut nginggilang bahasa Indonesia maka bahasa nasional miwah bahasa persatuan. 2)wed krama Bali gumanti patut sutindih ring basa Bali maka basa ibu ring jagat Bali. 3)Bali pinaka tetujon wisata dunia taler patut sauninga mabasa Inggris (bahasa internasional). Sang wicaksana maosang, aran jagat Bali mawit wenten kruna basa Bali. Indayang resepang pitaken puniki, Kantun kih jagat Bali pacang kawastanin Bali pet prade basa Bali punah? Napike basa Bali druwene kantun ajeg prade krama Bali pinaka panutur basa Bali ten malih uning mabasa Bali? Pitaken kadi punika sering iraga piragi ring masyarakat. Duaning asapunika nampenin pitaken sakadi punika patut kacawis antuk kerja nyata sajeroning ngajegang basa, aksara, lan sastra Bali.\nNitenin kawentenan sakadi ring ajeng sampun kamedalang Peraturan Gubernur Bali Nomor 80 tahun 2018 indik Perlindungan dan Penggunaan Bahasa, Aksara, dan Sastra Bali serta Penyelenggaraan Bulan Bahasa Bali.. Nika te mawinan ring SMP Negeri 3 Bangli sinalih tunggil sekolah formal ring jagat Bali wantah genah sane becik pisan anggen nuntun alit-alit mabasa Bali. Tur sampun karincikang saha kaprogramang bulan bahasa Bali ring SMP Negeri 3 Bangli kamargiang asasih napkala bulan Pebruari 2019 sane mabantang (tema): NANGUN SAT KERTHI LOKA BALI MALARAPAN NRAJEGANG BASA, AKSARA, MIWAH SASTRA BALI.\nMinggu, 12 Des 2021